Berbalagunen xafla jarri dute Ganaga tontorrean

Gernika-Lumo eta inguruak ezagutzeko mendi irteera egiten du hilabetero Gernika-Lumoko Berbalagunek, baina azkena berezia izan da. Ganaga tontorrera igo eta berbalagunkideek euren xafla jarri baitute bertan.

Udalerrian hasi eta bukatu zuten ibilbidea zapatuan irteeran parte hartu zuten 36 berbalagunkideek. Lurgorritik Amillagarantz abiatu ziren, eta handik, Elorrietara joan ziren Ganaga gailurrera iristeko. Bertan, Berbalagunen xafla ikusteko geldialdia egin, eta “kristoren” ezustekoa eraman zuten arduradunek. Izan ere, Ganaga berezia da beraientzat: “Txirrik ezagutarazi zigun orain dela urte batzuk. Kosnoaga tontorraren itzalpean lotsati ageri da, eta, agian, horregatik aukeratu dugu berbalagunkideon tontor”.

Argazkia: Gernika-Lumoko Berbalagun

Udalerriko bazter guztietan ibili dira: baso ederrenak eta bazter magikoenak ezagutu dituzte, eta baserri zaharren ondotik igaro dira txorien kantuak behin baino gehiagotan bidelagun edukita. “Ederrak izan dira hamaika bideetan zehar azken hamar urte baino gehiagotan egin ditugun txangoak”, aitortu dute Berbalaguneko kideek, eta euren esker ona bertsoz adierazi zieten zapatuan arduradunei.

Esker onak. Besteren artean, Pili Ibarrari urte luzean egindako lana eskertu zioten: Ez zenuen espero, baina horrela da. Gaur sorpresa batekin gatoz zuregana. Laster jubilatuta alpertuko zara, eskerrik asko Pili, mundiala izan da. Gidari onik bada bera dela esanda, zortea izan dutela aitortu dute: Laguntzeko prest beti bata zein bestea, eskerrik asko ekipo izan da ohorea.

Esker onak adierazita, txangoan jarraitu zuten, eta Bastegieta, Kosnoaga eta Lumo zeharkatu zituzten Gernika-Lumora iristeko. Udalerrian jai giroan batu ziren Picasso tabernan, bertan egin baitzuten Ramon Bilbaoren ardo dastaketa. Bertan, 26 berbalagunkide elkartu ziren “giro ederrean”.


Joseba Albizuk irabazi du Los 10.000 del Soplaoko errepideko proba


Sorginen Lasterketak mantendu egiten du Anbotoko igoera

Gaur zapaturako dauden iragarpenak ikusita ibilbidean Anbotoko igoerari eusteko moduan egongo direla uste dute antolatzaileek.

Eguraldi iragarpenak ikusita ez dute uste zapatuan baldintza txarragorik emango denik eta momentuz ibilbideari eustea erabaki dute. Hala ere, zapatura arte bertararte itxaron beharko da benetan zer eguraldi egiten duen ikusteko. Ezustean espero baino baldintza txarragoak ematen badira egunean bertan ibilbidea moldatzeko aukera ere zabalik uzten dute.

Aitziber Ibarbia faborito emakumeetan

Parte hartzaileen zerrenda osatzen doa apurka. Oraingoz 130 bat dira IX. Sorginen Lasterketarako izena-eman dutenak. Zapatuan 150 korrikalari inguru batzea itxaroten dute. Emakumeetan Aitziber Ibarbia dator eta garaipena lortzeko faborito argia da. Oraintsu Montanako (Ameriketako Estatu Batuak) lasterketa prestigiotsu batean parte hartu du zizurkildarrak.

Gizonetan jakina zen Aritz Egea etorriko zena eta bera izango da faborito nagusia Julen Ozaeta eta Joanes Goitisoloren aurretik. Egeak Euskal Herriko mendi lasterketen txapelketa irabazi zuen joan zen asteburuan. Proba berean Aitor Ajuria otxandiarra eta Ander Gerrikaetxebarria zornotzarra junior mailako txapeldun eta txapeldunorde geratu ziren.


Oier Sanjurjo Osasunako euskarriak sudurra hautsi du


Erezuma Busturialdeko Bertsolari Txapelketaren finalerako sailkatu da

Puntu bakarreko aldea egon da lehenengo bien artean. Barikuan Muxikan jokatuko dute azken kanporaketa, eta orduan jakingo da zeintzuk diren finala jokatuko duten sei bertsolariakBariku gauean Errigoitiko Ikuilu txokoan jokatu zuten Busturialdeko Bertsolari Txapelketaren bigarren kanporaketa, eta Julen Erezumak eskuratu zituen puntu gehien. Ondorioz, Gernika-Lumoko Astran lehiatuko duten finalerako txartela lortu du gernikarrak.Lehen kanporaketan ez bezala, lehia estua egon zen hasierako postuetan. Izan ere, puntu bakarreko aldea egon zen sailkapeneko lehenengo bien artean; 165,5 puntu batu zituen Erezumak, eta 164,5 puntu Julen Ibarguengoitiak.Hirugarren sailkatua ere ez zen urrun ibili; 158 puntugaz, Koldo Gezuraga geratu zen hirugarren, eta 148,5 puntu lortu zituen Unai Agirre laugarrenak. Lurdes Ondaro eta Nagore Beitia sailkatu ziren bosgarren eta seigarren, hurrenez hurren.Antolatzaileen berbetan, Errigoitiko jendartearen berotasunean saio ederra izan zen, eta bertaratu ziren bertsozaleei eskerrak eman dizkiete, bai eta bertsolariei ere.Honez gero, hiru kanporaketetatik bi lehiatu dituzte, eta hurrengoa Muxikan izango da barikuan. Ariatza auzoan Ander Elortegi, Ibai Amillategi, Asier Galarza, Iker Uriarte, Aitor Etxebarriazarraga eta Jon Arano bertsolariek jokatuko dute azken kanporaketa.Afarirako izen emateaAurreko saioetan egin moduan, 21:00etatik aurrera afaritan bilduko dira, eta ostean izango da bertso saioa. Izena 610 33 78 32 telefono zenbakira deituta edota Atxelipe txokoan eman beharko dute interesatuek.Orduan jakingo da zeintzuk diren finalean kantatuko duten sei bertsolariak. Kanporaketa bakoitzeko irabazlea zuzenean sailkatzen da finalera, eta gainontzeko hirurak puntuazioaren arabera. Momentuz, Erezumak eta Onintza Enbeita muxikarrak lortu dute finalerako txartela.Busturialdeko Bertsolari Txapelketaren finala martxoaren 17an jokatuko dute, Gernika-Lumoko Astran.


Aginagan harrapatutako miru baten migrazioa jarraitzen du SEO/Birdlife erakundeak

Iberiar penintsulan Miru Gorriaren (Milvus milvus) negukoa eta ugalkorra den populazioak %50eko beherakada sufritu du 1994etik 2004. urtera, egoera kritikoan utzita.

EAEn egoera bera da 15 bikote ugalkor eta 170 neguko hegazti baino gutxiago zeuden 2004an. Nafarroan egoera iraunkorragoan mantentzen da, 2004.urtean 263 bikote ugalkor eta 1.700 neguko hegazti baitzeuden.

Iberiar penintsulan Miru Gorriaren (Milvus milvus) negukoa eta ugalkorra den populazioak %50eko beherakada pairatu du 1994etik 2004.urtera egoera kritikoan hutsita. Euskal Herrian egoera bera da 15 bikote ugalkor eta 170 neguko hegazti baino gutxiago zeuden 2004an. Nafarroan egoera iraunkorragoan mantentzen da, 2004.urtean 263 bikote ugalkor eta 1.700 neguko hegazti baitzeuden.

Espezie honek naturan erabiltzen diren pozoi ilegalen kaltea asko pairatu du. Egoera honek, galtzeko arrisku altuenean agertzea ekarri du eta ondorioz ikerketa, kudeaketa eta kontserbazio neurriak behar dutu ahalik eta lasterren iberiar penintsulako harrapakari honen populazioaren beherakada oso altua izan baita. Beraz bere mugimendu eta migrazioak ezagutzea espeziearen berresurapenerako ezinbestekoa da.

Telefonia mugikorrean suertatu diren aurkikuntzek urrutiko hegaztien jarraipena ahalbidetzen dute mugikorren sareen bitartez. Gailu berri hauek, GPS-GSM izenaz ezagutzen direnak, hegaztiaren posizioa GPS baten bitartez batzen dute eta mugikorren sareen bitartez bidaltzen dute ohiko sms mezu bat balitzan. Bidalitako informazioa internet bidez deskargatzen da eta honek egunero , internet eztaldura dagoen bitartean, hegaztien posizioa zein den ezagutzea ahalbidetzen du.

Aurtengo neguan lau miru gorri markatu dira Araban. Hauetako bi gazteak dira eta Gardelegi eta Agiñaga izenaz bataiatu dituzte harrapatu ziren lekuaren omenez beste bi helduak dira eta Pobes eta Ataria izenez bataiatu dituzte arrazoi beragatik. Markazio honek hurrengo asteetan hegazti hauen mugimendu eta migrazioa ezagutzea ahalbidetuko du. Harrapaketa hautean asko lagundu dute tokian-tokiko ornitologoek, arabar mendietako jendeak eta Gardelegi zabortegiko langileek.

Momentu honetan Gardelegi gazteak udaberriko migrazioa hasi du. Errioxan egun batzuk igaro ostean otsailaren 15ean ipar-ekialderantz hegan egin zuen eta egun Frantzian dago markatu zen lekutik 330 kilometrotara. Gainontzeko hiru miruak neguko zonaldeetan jarraitzen dute markatu ziren lekutik gutxi mugituz. Hurrengo egun eta asteetan hasiko dituzte erteuropako zonalde ugalkorretara, normalean neguko hegazti hauek Alemania, Frantzia eta Suitzan izan ohi baitute jaioterria Hegazti hauen mugimenduak egunero www.migraciondeaves.org orrialdean kontsulta daitezke.


Bideoa: Ongietorria egin diote Enbatari Zarautzen

Zarauzko kaleetan bandera bizkarrean hartuta ibili ziren atzo arratsaldean Enbatako arraunlariak. Pasai Donibanen KAE 1 ligako lehen garaipena eskuratuta, irribarre zabalarekin itzuli ziren etxera.

Txistulariekin kaleetan zehar ibili ondoren, udaletxera igo ziren eta banan-banan, traineruko arraunlari guztiek astindu zuten bandera, herritarren txalo zaparradapean. Xabier Txurruka alkateak ere gogoz txalotuz jaso zituen, udaletxeko balkoian.


Torra: 'Hauteskunde Batzordearen agindua legez kanpokoa zelako desobeditu nuen'

Kataluniako presidenteak ez die erantzun Voxen eta Fiskaltzaren galderei. Auzitegiak ez du onartu epaiketa bertan behera uzteko defentsak egindako eskaera.

Kataluniako Justizia Auzitegi Nagusia (TSJC) gaur hasi da Quim Torra Kataluniako presidentea desobedientziagatik epaitzen. 2019ko martxoan Hauteskunde Batzorde Nagusiak (JEC) Generalitateko eraikinetatik lazo horiak kentzeko emandako agindua ez betetzeagatik jesarri dute presidentea akusatuen aulkian.

Torrak azaldu duenez, Batzordearen agindua "legez kanpokoa" zelako desobeditu zuen. Kataluniako presidentearen hitzetan, Batzordea ez dago Gobernuaren gainetik, eta, beraz, ez ditu zertan horren aginduak bete behar. "Bai, desobeditu nuen. Ezinezkoa da legez kanpokoa den agindu bat betetzea", erantsi du.

Kataluniako presidenteak hitza hartu bezain laster argitu du ez dituela herri akusazioaren (Vox alderdia) galderei erantzungo, "alderdi frankista" bat delako. "Herri honek 40 urtez pairatu du diktadura frankista, eta ez du erantzungo". Fiskaltzak egindako itaunak ere ez ditu erantzun Torrak.

Torraren esanetan, Generalitateak ez zuen 2019ko apirilaren 28ko hauteskunde orokorretan parte hartzen, eta Kataluniako presidentea den aldetik, Lurraldeko Hauteskunde Batzordearen aginduen menpe dagoela, ez Nagusiaren menpe.

"Hauteskunde Batzorde Nagusiak agindua eman zidan, mehatxatu ninduen eta ahalguztiduna balitz eta nonahi balego bezala jokatu zuen. Ez nengoen hori onartzeko prest", salatu du.

Torrak uste du auzi hori bere "adierazpen askatasun eskubidearen urraketa bat eta zentsura hutsa" dela.

Kataluniako presidenteak defendatu duenez, lazo horia ez da sinbolo alderdikoia, eta estelada "askatasun egarriaren ikurra" da, eta erabat legezkoa da.

Defentsak epaiketa bertan behera uztea eskatu du

Epaiketa 09:00etan hasi da, aurretiazko arazoekin. Hain justu, Torraren abokatuak haren kontra desobedientziagatik abiatutako auzia baliogabetzea eskatu du epaile inpartzial bat izateko eskubidea —epaiketa bera inpartziala izango ez dela ondorioztatu du— eta presidentearen errugabetasun presuntzioa urratzen ari direlakoan: "Sistema demokratikoa salbatzeko aukera historikoa duzue".

Isabel Elbal defentsa abokatuak nabarmendu duenez, Torra salatu zuten Hauteskunde Batzordeko bi kideek prozesu subiranistaren kontrako adierazpenak egin zituzten, eta instrukzio epaileak ere "ikerketa partziala" egin zuen.

Deitoratu duenez, instrukzio epaileak gertakarien inguruko iritzia eman zuen objektiboa izan behar zen auto batean. Horrez gain, salatu du auzia epaituko duen aretoa "kutsatuta" dagoela Jesus Maria Barrientos epaimahaiko presidentea eta Mercedes Armas magistratuak eurak izan zirelako Fiskaltzaren kereila tramitera onartu zutenak.

Auzitegiak, ordea, baztertu egin du epaiketa bertan behera uzteko eskaera hori, baita defentsak egindako gainerakoak ere. Argudiatu duenez, aurrez egindakoak dira denak, eta aurrez ukatutakoak.

Aurretiazko arazoekin amaituta, Torra izan da lehena deklaratzen, akusatu gisa. Ondoren, dozena bat poliziak eta Miquel Esquius Mossoen komisario buru ohiak deklaratu dute.

Arratsaldeko saioa 16:00etan hasiko da. Carlos Carrizosa Kataluniako Parlamentuko Cs alderdiko bozeramaileak deklaratuko du lehenik, eta hauen txanda izango da gero: Teresa Cunillera Espainiako Gobernuak Katalunian duen ordezkaria, Elsa Artadi Kataluniako Gobernuko bozeramaile ohia, Rafael Ribo Kataluniako Herritarren Defendatzailea eta Miquel Buch Barne kontseilaria.

Torra, emaztea eta abokatuak ondoan dituela, Auzitegiaren atarian. Argazkia: EFE

08:30 aldera heldu da Auzitegi aurrera. Bertan izan ditu zain Artur Mas Kataluniako presidente ohia, Roger Torrent Kataluniako Parlamentuko presidentea, Kataluniako Gobernuko hainbat kontseilari, JxCat, ERC eta CUP alderdietako buruzagiak eta Omnium, AMI, ANC taldeetako kideak. Aipatutakoez gain, 500 bat pertsona bildu dira Auzitegiaren aurrean, eta "Ez da justizia, mendekua da", eta "Askatasuna preso politikoentzat" bezalako leloak oihukatu dituzte.

"Estatuak nire eskubideak urratu ditu"

Astelehen honetan, epaiketan, Estatuari "nire eta kataluniar guztien eskubideak urratzea" leporatuko diola iragarri zuen atzo Torrak Bescanon (Girona). "Ez naiz ezertaz defendatuko, presidente gisa nire eginbeharra bete nuelako, askatasuna eta eskubideak defendatzea, alegia", adierazi zuen Torrak ehun bat lagunen aurrean, 'dinar groc' edo bazkari hori batean.

Kataluniarrek proces auziaren epaiari emandako erantzunaren aurrean pozik agertu zen. "Sententzia bidegabe baten aurrean herriak erantzun du", esan zuen. "Nire herria kalera atera izan ez balitz, desengainua hartuko nuke", erantsi zuen.

Justiziaren aurrean egin beharreko agerraldia ironiaz hartu zuen Torrak: "Bazkariaren arabera (butifarra indabekin) emango dut erantzun bat edo beste bat".

Gatazka piztu zuen pankarta

Fiskaltzak eskaerari eutsi dio

Francisco Bañeres Kataluniako fiskal nagusiak esan du Generalitatearen presidenteak desobedientzia delitua egin zuela Hauteskunde Batzordearen aginduari muzin eginda, eta gaineratu du egunak pasa ahala errespetu instituzionala galtzen joan zela, eta jarrera horretan "goia" jo zuela Palauko pankarta kendu eta ia berdina zen bat jarri zuenean.

"Akusatuak errespetu instituzional falta areagotu zuen, eta goia jo zuen" martxoaren 21ean lazo horidun pankarta lazo zuria zuen pankartarekin ordezkatu zuenean eta Hauteskunde Batzordearen aurkako kereila aurkeztu zuenean, Bañeresek amaierako txostenean azaldu duenez.

Bañeresek, gaurko saioan, kritikatu egin du Torrak batzordearen "agindua betetzeko prestutasunik eza", nahiz eta, bere esanetan, eskumena zuen eta bere gainetik zegoen aginduak emateko.

Ministerio Publikoak Torraren aurkako 20 hilabeteko gaitasungabetze eskaerari eutsi dio, eta salatu du "agerraldi publiko guztiak" aprobetxatu zituela presidenteak, " "bere burua adierazpen askatasunaren defendatzaile gisa aurkezteko" eta Hauteskunde Batzordearen "aurkako iritzia agertzeko".

Sindic de Greugesek, bitan, agindua bete egin behar zela adierazi zuela gogorarazi du Bañeresek, baina hala ere, Torrak entzungor egiten zuela.

Era berean, Hauteskunde Batzordea Generalitateko presidentearen, Gobernuaren eta hauteskunde prozesuan parte hartzen duten botere publiko guztien gainetik dagoela defendatu du.

Kronologia

Hauteskunde Batzordeak sinbolo horiek erretiratzeko eskatu zion Torrari martxoaren 11n, "partidistak direlako, eta, beraz, Administrazio zein botere publikoek ezin dituztelako erakutsi hauteskunde garaian, neutraltasun eta objektibitatea urratu gabe", baina Torrak alegazioa aurkeztu zuen. Martxoaren 18an ezezkoa eman zioten eta Hauteskunde Batzordeak 24 ordu eman zizkion Torrari sinbolo horiek erretiratzeko.

Torrak idatzia aurkeztu zuen auzia argitzeko eta bitartean agindua bertan behera uztea eskatuz.

Martxoaren 21ean lazo horia zeraman pankarta antzeko beste batekin estaltzeko agindua ematea leporatzen diote Torrari. Bigarren pankarta horrek ere preso kataluniarren askatasuna eskatzen zuen, baina xingola horiaren ordez txuri bat zuen, marra gorri batez gurutzatuta:

Aurreko pankarta ordezkatu zuena

Auziko epaile instruktorearen idatziak dio Torrak ez zituela sinboloak erretiratu Hauteskunde Batzordeak bi aldiz eskatu arren (martxoaren 11n lehenik eta 18an bigarrenez), eta ez zituela 22ra arte kendu, martxoaren 21ean epaileak Mossoei behin betiko kentzeko agindua eman arte, alegia.

Geratu zen azken pankarta

Horrela, TSJCko Fiskaltzak urtebete eta zortzi hilabeteko inhabilitazioa eta 30.000 euroko isuna eskatzen du Torrarentzat.

Herri akusazio gisa aurkeztu den Vox alderdiak, berriz, bi urteko inhabilitazioa eta 72.000ko isuna eskatzen du.

Torrak elkarrizketari berrekiteko eskatu dio Sanchezi

Epaiketa horren bezperan, elkarrizketa kaleratu du Ara egunkariak, eta, bertan, Quim Torrak esan du ez duela espero inhabilitatzea.

Espainiako testuinguru politikoari dagokionez Generalitateko presidenteak adierazi duenez, elkarrizketari berrekin beharra dago Madrilgo Gobernuarekin "berdinen artean guztiaz hitz egiteko", eta horretarako "bitartekari, errelatore edo dena delako izena izango duen figura hura errekuperatu behar da". Figura horrek "negoziaketa prozesu serio eta sinesgarria osatzen lagunduko du", gaineratu du.

Sanchezen inbestidura bere alderdiaren botoen menpe egongo balitz egingo luketenaz galdetuta, Torrak argi esan du: "Guk jada ezezko botoa eman genion, eta ez diogu inoiz botorik emango ezeren truke. Ez dugu inondik inora txeke zuri gehiagorik emango".

Proces-aren epaiaren ondoren Katalunian izan diren liskarren inguruan, Torrak goraipatu egin du "herritarrak ahaldundu eta kalera masiboki eta modu baketsuan atera izana".


Magia jaialdia, Derion

Asteburu honetan izango da. Barikuan, irailaren 14an, Jamming Show ikuskizuna eskainiko da 20:30ean, Gure Aretoan, eta zapatuan, irailaren 15ean, magoen eta inprobisatzaileen kalejira egongo da tabernaz taberna.

Kalejira goizez zein arratsaldez izango da: 12:30etik 13:00etara eta 20:00etatik 21:00etara, hain zuzen ere. Horrezaz gainera, magiaz gozatzeko aukera egongo da eskolako frontoian ere bai. Bertan, Borjo Meyer, Fabio Marchegiano eta Paco Agrado magoak arituko dira 18:00etatik aurrera.


Tren sozialaren alde eta AHTren aurka manifestazioa eginen dute Iruñean

Nafarroak behar duen tren ereduari buruzko eztabaida sozial eta parte hartzailea abiatzea premiazkoa ikusten dute. Hori dela eta,azaroaren 11n, 17:00etan Gazteluko Plazatik abiatuko da manifestazioa.

Tren ereduari buruz gizarteak esateko asko duela uste dute. Tren sozialagoa eta Abiadura Handiko Trenaren aurkako aldarrikapena eginen dute azaroaren 11n Gazteluko Plazatik abiatuta. Hauxe da tren sozialaren aldeko ekimenak aurkeztu duen manifestua:

Nafarroako Gobernuaren eta Sustapen Ministeritzaren arteko hilabeteetako negoziazioen ondoren, azken honek erabaki du obrak berak bakarrik egitea. Izan ere Ministeritzak Villafranca eta Erriberriren arteko lurren eta ondasunen desjabetzak egiteko tramiteak hasi ditu.

Inposaketa/zentzugabekeria honen aurrean, hainbat gizarte taldek, sindikatuk eta alderdi politikok ahaleginak batzea erabaki dugu prozesu hau geldiarazten saiatzeko eta benetako eztabaida sozial eta parte hartzailea zabaltzeko. Horretarako, gaur aurkezten ari garen “AHTrik Ez, Trenaren aldeko ekimena” sortu dugu.

Egitasmo hau arbuiatzeko arrazoiak askotan adierazi ditugu: Lurrean duen eragin ikaragarria hektarea asko hartu eta bertan hesia sortzen duelako. Bere balio ekonomiko itzela eta horri gehitu beharko zaizkion etengabeko diru-laguntza publikoak, korridore honek ez baitu bidaiari kopuru nahikorik izango funtzionamenduen kostuak berdintzeko. Kostu horrek beste beharrak asetzeko bitartekoak kenduko ditu. Bere zalantzazko erabilgarritasuna merkantziak garraiatzeko garaian. Castejon, Tafalla edo Altsasu bezalako herriek izango duten okerrerako aldaketa, zeren eta distantzia luzeko trenen sarbidea galduko baitute.

Uste dugu tamaina honetako obra eraikitzeak benetako gizarte eztabaida behar duela eta momentuz ez du izan; era berean uste dugu Nafarroako Gobernuak Madrileko inposaketaren aurrean defendatu behar duela Nafarroako biztanleek gai honen inguruan hartuko duten iritzia.

Are gehiago jakinda alternatiba askoz merkeagoak eta kalte gutxiago eragiten dutenak existitzen direla, eta ez direla aintzat hartuak izan. Gaur egungo trenbidea ez da aspalditik modernizatu. Hala ere egungo errealitatera egokitzea posiblea da honelako neurriak hartuz: Beharrezkoa den tokietan trenbidea bikoiztea, hirugarren haria ezartzea edota maiztasuna eta geldialdiak hobetzea.

Abiadura Handiko trena egitea ez da beharrezkoa gutxiengo batek Madrilerako edo Bartzelonarako bidaian minutu batzuk aurrera ditzan; are gutxiago jakinda lotura horiek jada existitzen direla. Aldiz Nafarroako eskualdeak modu eraginkor eta merkean lotuko dituen trena lehentasunezko gaia dela sinestuta gaude. Izan dadila auto pribatuaren erabilera gutxinaka desagertzera eramango duen zerbitzu publiko eta soziala, betiere aldaketa klimatikoa eta petroleoaren agortzea testuingurua izanik.

Sustapen Ministeritzak Nafarroan zati berriak eraikitzeko prozesuari jada ekin dio, beren biztanleen beharrak eta iritziak kontuan hartu gabe. Imposatutako proiektu hau, eztabaidarik izan ez duena, alderdien interes politikoen onurarako erabiltzen ari dira.

Hemen azaldutako guztiagatik AHTrik Ez -Trenaren aldeko ekimenetik Nafarroako biztanleak gonbidatzen ditugu hurrengo larunbatean, azaroak 11, arratsaldeko 5etan Gazteluko Plazatik abiatuko den manifestazioan parte hartzera.

Eztabaida sozial eta parte hartzailearen alde, tren publiko eta sozialaren alde, AHTa gelditu.


Athleticek bolada txarrari amaiera eman dio Rayori irabazita

Zuri-gorriek partida kaskarra jokatu dute, baina Williamsek 61. minutuan sartutako golari esker, hiru puntuak eskuratu dituzte.

Athleticek garaipen garrantzitsua lortu du Rayo Vallecanoren aurka (1-0) San Mamesen eta bolada txarrari amaiera eman dio. Zuri-gorriak BBVA Ligako sailkapeneko seigarren postuan dago 51 punturekin eta bosgarren postuan dagoen Celtarekiko puntu bakarrera jarraitzen du; zazpigarren postuan dagoen Sevillari, aldiz, hiru puntu ateratzen dizkio. Lehen zatia erritmo biziarekin hasi da. Athleticek izan du lehen abagunea 7. minutuan, baina Muniainen errematea ondo gelditu du Rayoko atezainak. Madrileko taldearen erantzuna jarraian etorri da, eta Iraizozek Rayo Vallecanoren gola eragotzi du Javi Guerraren jaurtiketa desbideratuta. Lehen abagune hauen ondoren jaitsi egin da partidaren erritmoa eta bi taldeetako batek ere ez du aurkariaren ate ingurura arrisku handirik eraman. Ondorioz, golik gabe iritsi da norgehiagoka atsedenaldira (0-0). Bigarren zatiaren hasieran, abagune bi izan ditu Athleticek, baina ez Williamsek ezta Raul Garciak ere ez dute Juan Carlos atezainaren ate aurrean asmatu. Ernesto Valverde entrenatzaileak Aduriz eta Beñat zelairatu ditu 52. minutuan Susaetaren eta Mikel Ricoren ordez. 60. minutuan epaileak legez kanpo utzi du Rayoren gola, Miku jokoz kanpo egon delako. Minutu bat beranduago, Williamsek 1-0ekoa sartu du Athleticentzat; gol ikusgarria. Zuri-gorriek gola sartu ostean, talde bisitariak berdinketaren bila jo eta abagune argiak izan ditu. Iraizozek Rayoren gola eragotzi du 71. minutuan Javi Guerraren erremateari erantzun bikaina emanda. Bi minutu beranduago Mikuren jaurtiketa oso gutxigatik kanpora joan da; 83. minutuan, aldiz, Etxeitak kale gin du baloia aldentzerakoan eta Javi Guerrak kanpora bidali du errematea. Athletic ezinean ibili da partidako azken txanpan eta estuasunak pasa dituen arren, emaitzari eusteko gai izan da. Amaieran, Athleticek eraman ditu hiru puntuak.

Fitxa teknikoa:

1 - Athletic Club: Iraizoz; De Marcos, Boveda, Etxeita, Lekue; Iturraspe, Rico (Beñat, 52. min); Susaeta (Aduriz, 52. min), Raul Garcia, Muniain; eta Williams (San Jose, 63. min).

0 - Rayo Vallecano: Juan Carlos; Quini, Crespo, Ze Castro, Nacho (Embarba, 63. min); Raul Baena, Trashorras; Bebe, Pablo Hernandez, Miku (Manucho, 80. min) eta Javi Guerra.

Gola: 1-0, 61. min: Williams.

Epailea: Gil Manzano.


Irakurzaletasuna bultzatzeko ekimen bereziak haur liburutegian

Urtero egiten den bezala irakurzaletasuna bultzatzeko ekimen bereziak antolatu dituzte haur liburutegian, Ipuinaren ordua eta Ipuin bat irakurriko dugu?.

Urriatik abendura antolatu diren saioetan Koruko Zurutuza, Pello Añorga eta Beatriz Egizabal ipuin-kontalariak izango dira haur liburutegian.

Honela, Koruko Zurutuzak Ipuin bat irakurriko dugu? hartuko du bere gain eta urriaren 8, 15, 22 eta 2 eta azaroaren 5, 12, 19 eta 26an egongo da haurrei ipuinak irakurtzen; Pello Añorgak, aldiz, 4 eta 5 urtekoentzako ipuinak kontatuko ditu urriaren 7 eta 29ean, azaroaren 3an eta abenduaren 3 eta 17an; eta Beatriz Egizabalek 6, 7 eta 8 urteko haurrei zuzendutako saioak egingo ditu azaroaren 11 eta 25ean eta abenduaren 10ean.

Saio guztiak arratsaldeko 18:00etan hasiko dira, liburutegiko arduradunek jakin arazi dutenez.

Honetaz gain, ipuin irakurketa orduan zehar haur liburutegia irekita egongo dela ere aipatu dute, ez ordea Ipuinaren ordua saioa dagoen egunetan. Izan ere, saio horietan ezingo baita ordua hasi eta gero haur liburutegian sartu, ezta beste aktibitaterik jarraitu ere.•


Magrebeko musikaren ikur, etorkinen boz

Rachid Taha musikari aljeriarra hil da, 59 urte zituela. Magrebeko musika herrikoia, rocka eta elektronika uztartu zituen, eta lengoaia propio bat sortu. Kritiko azaldu zen beti Europako migrazio politikekin.


2013ko azaroaren 1eko Hitza

Hitza pdf-an

Gaia:

Euskal antzerkiaz ase arte

Urriko sare soziala

Astekoa:

Gazteriaren historian beste kapitulu bat idaztera doaz Jeiki Gazterekin

Iritzia:

Kantuz nahi bizi

Irudimen ariketa

Kontu Kontari:

«Eskularruak jantzi eta norbait jotzea desafio bat da»


"Udal aurrekontu inbertsoreak", 2006. urtekoak

Habeak salatu egin du Udal aurrekontuak erabakitzeko modua, "ez da aurrekontuez hitz egiteko aukerarik egon"

2006ko udal aurrekontuak "aurrekontu inbertsoreak" direla zioen Manuel Unanue Ogasuneko batzordeburuak. "Programan zehaztutako proiektuak aurrera eramateko aurrekontuak dira, aurtengoen ildo beretik dihoaztenak", zioen. Aurrekontu osoan aurten baino diru gutxiago aurreikusi dute, Udalaren aurrekontu osoa 26.654.256 euro da (aurten baino 2.754.307 euro gutxiago). Azpeitia Lantzenerako 2006an diru gutxiago aurreikusten delako da horrela. Udalaren aurrekontu propioa ordea handiagoa da 21.359.787 eurokoa.

Aurrekontuak onartzeko atzo (abenduak 1) egin zen udalbatzarrean Habeako kideek aurrekontuak eztabaidatu eta erabakitzeko modua salatu nahi izan zuten, baina alkateak aurrekontuak onartzeko unera arte itxoiteko eskatu zien, orduan Habeakoek udaletxea utzi zuten. "Udalean baldintzarik ez da eman aurrekontuei buruz hitz egiteko. Batzorde gehienetan ez da aurkeztu aurrekontua eta proposamenak egiteko aukerarik ez da egon. Herritarren %25ak aurrekontu hauek bozkatzeko aukerarik ere ez dauka eta Udalak berak sortu dituen hainbat herritarren parte hartzeko mahaietan errespetu faltaz jokatu du", zioten Habeakoek.

Manuel Unanue (EA) eta Julian Eizmendi (EAJ) alkateak Habeakoei erantzuteko asmoa zutela azaldu zuten, baina Habeakoek udalbatza aretoa utzita zuten ordurako. Hala ere, alkateak aurrekontuak egiterakoan herritarren nahiak isladatu nahi izan dituztela esan zuen. "Aurrekontu hauek kontsentsu baten islada dira, hamaika bileretan azaldu diren proiektuak jasotzen dituztelako", zioen Eizmendik.

Igoera handiena

Hirigintza. Hirigintzak du aurrekontuetan igoera handiena. Aurten baino %65 gehiago izango du. Inbertsio gehienak hirigintzatik egingo direlako.

Gizarte Zerbitzuak saila. Gizarte Zerbitzuen sailaren aurrekontua %17 igoko da.

Inbertsioak

Soreasu. Soreasun egingo den kulturgunerako 1.920.000 euro aurreikusi dira. Eraikinaren lurrazpiko aparkalekuak egiteko 1.300.000 euro izango dira. Urtero diru kopuru bat aurreikustea erabaki dute.

Alde zaharra urbanizatzeko. Alde zaharra urbanizatzen jarraitzeko 500.000 euro aurreikusi ditu Udalak. Datorren urtean Perez Arregi plazan egin nahi dituzte obrak. Jaurlaritzak 100.000 euroko diru laguntza emango dio Udalari.

Bidegorriak. Bi urteren buruan, herri barruko bidegorri sarea egitea nahi du Udalak. 2006rako 360.000 euro aurreikusi ditu. Bidegorri sarea honako ibilbideekin osatu nahi dute: Juan XXIII.a-Amue, Amue-Landeta, Juan XXIII-Lasaorako bidea, Amue-kiroldegia eta kiroldegia-igerilekua. Azkoitia eta Azpeitia lotuko dituen bidegorria Aldundiak egingo du.

Nuarbeko urtegia. Nuarbeko urtegiaren ibilbide osoa oinezkoentzako egokitzeko proiektua egin du Udalak. 435.000 euro aurreikusi dira horretarako.

Azpeitia lantzen

Babestutako etxeak. Koartel zaharrean udal babeseko 20 etxe egingo dituztela aurreikusi dute eta Garmendi inguruan (lehen Epi kristaldegia zegoen tokian) babes ofizialeko 18 etxebizitza.


Liburutegia

Iparraldean gaindi

Joseba Aurkenerena

Gero

204 orrialde 15 euro

Iparraldekoen euskal nortasunaz

Globalizazioak eta Frantziako Gobernuaren zentralismoak Iparraldea gogor astintzen badute ere, bertako herritarrek euskal nortasunari, modu kontzientean edo oharkabean eusten diotela azaldu nahi izan du Joseba Aurkenerena Barandiaranek Iparraldean gaindi lanean agertzen diren hogeita lau kroniken bidez. Liburua, Lapurdiko Urruñan bizi den irakasle gipuzkoar honek 2003. urtean plazaratu zuen Iparraldeko kronikak izeneko haren jarraipena dela esan daiteke. Hamar urte badira dagoeneko Joseba Aurkenerena Iparraldean finkatu zenetik, eta denbora horretan izan dituen bizipen zenbait bildu ditu bere lanean, Hegoaldekoek Iparraldean uniformizazioaren kontrako borrokan egiten den lana hobe ezagutu dezagun.

Depósito ilegal

Karlos Linazasoro

Alga

114 orrialde

Karlos Linazasororen hainbat narrazio labur gaztelaniaz

Gerardo Markuletak itzuli ditu gaztelaniara Karlos Linazasorok Ipuin errotikoak eta Ez balego beste mundurik liburuetan agertutako hainbat narrazio labur. Besteak hiltzea lanbidetzat duen gizonaren eta bere semearen arteko elkarrizketaren mamia azaltzen duen ipuina izan, edo igande gauero garbigailutik ateratzen den garrasiaren arrazoia eskaintzen diguna, guztietan ageri da idazle tolosarrak hain maisuki erabiltzen duen umore garratz horren aztarna. Gaiak ugari dira: norbaiten aurkako mehatxua enkargatzera doan gazteak jasotzen duen erantzuna, inongo dendatan zorrik izan nahi ez duen emakumeak hala izan dadin lortzeko egiten duena, koartada galdu duelako oso kezkaturik dabilen gizonari ematen dioten iradokizuna... y

Katalin etxe berrira doa

Liesbet Slegers

Ibaizabal

28 orrialde 8,20 euro

Neska txiki baten etxe aldaketa

Haur txikienei begira idatzitako istorio honen protagonista eta kontalaria Kattalin da, oso urte gutxi dituen neskatoa. Etxez aldatu beharra dute, eta, ohitu dadin, bere amatxok etxe berri bat oparituko dio neskatoak hainbeste maite duen untxiarentzat. Gero, ordura arte etxean dauzkaten gauza guztiak kartoizko kaxa handietan gorde behar izango dituzte, baita Kattalinen jostailuak ere. Eta halako batean iritsiko da aldaketa eguna. Gizon batzuk etorriko dira Kattalin eta bere gurasoen kaxa eta altzariak kamioi batean sartzeko, eta han joango dira denak: untxitxoa, Kattalin eta bere gurasoak kotxe batean aurretik, eta kamioia atzetik. Etxe berrira iritsitakoan, gizonek kaxa guztiak hartu eta geletan utziko dituzte. Eta jakina, jarraian gauza guztiak atera eta bere lekuan jarri behar izango dituzte.

Txantxa.Quick

Patxi Zubizarreta

Erein

190 orrialde

Patxi Zubizarretaren azkena

Erein argitaletxeak plazaratu duen Txantxa.Quick nobela Patxi Zubizarretak argitaratu duen azkeneko lana da. Telebistan hain ohiko diren txantxa saio horiek ditu hizpide. Nobela korala dela esan daiteke, ugari baitira bertan protagonistak. Besteen kontura barrea eragin arazteko zelatagailuak behar dira, nonbait, eta traste horiek saltzen dituen emakumea da protagonistetako bat, txantxa saio baten egilea den Marta kazetariarekin eta honek haurra izan orduko Interneten pornografia bila ekin dion bere senar goi funtzionarioarekin batera. Senar-emaztearen arteko kontuak okertzen hasten direnean, familia terapeuta batengana joko dute, Karmelo izenekoa. Bikotearen haurra ere ez da txantxetakoa: Perejil uharteko konkistan parte hartu zuen txapel berde ohi baten laguntzaz, bahiketa espres bat prestatuko du!

Egun bat nire bizitzan

Bobby Sands

Txalaparta

154 orrialde 15 euro

Bobby Sandsen testigantzaren berrargitalpena

Preso politiko gisa onartuak izateko IRAko presoek kartzela barruan aurrera eraman zuten borrokaren ondorioz hil zirenetako bat dugu Bobby Sands. Bederatzi preso errepublikano hil ziren era berean, 1981ean. Bobby Sandsek 66 egun zeramatzan baraua eginez ordurako. Hogeita zazpi urte zeuzkan eta bizitzaren herena kartzela barruan pasatua zuen. Txalaparta argitaletxeak berrargitaratu duen Egun bat nire bizitzan liburuan agertzen dena preso errepublikanoen borroka horren kontakizun lazgarria da. Komuneko paperean eta uzkian gordetako boligrafo batez idatzi zuen Bobby Sandsek bere testigantza Idatzitakoa ezkutuan atera zuen tarte batean, eta horrela heldu da gugana.

Baso magikoan

Gabriel Janer Manila

Ibaizabal

70 or. / 9,40 euro

Teresa eta Jaume amonaren etxerako bidean galduta

Gabriel Janer Manilak sortu, Enara Azkuek euskaratu eta Mabel Piérolak marraztutako istorio honen protagonistak Teresa eta Jaume anai-arrebak dira. Larunbata dute egunik gogokoena, amonari bisita egitera joaten direlako, eta horretarako basoa zeharkatu behar dutelako. Amak beti esaten die bide ezagunetik joateko, ez bilatzeko bidezidorrik, baina Teresa eta Jaumeri bost axola amak esana, debeku bakoitza akuilu moduan iristen baita beren belarrietara, eta bidezidor misteriotsuak zeharkatzeari ekingo diote.

Hitza azti

Iñaki Arranz

Alberdania

284 orrialde

Iñaki Arranz edo hitzen herrian osorik sartzea

Gasteizko Udaletxeko Kultur teknikaria den Iñaki Arranzek Hitza azti lanean irakurleari hitzen herrian murgiltzeko proposamena egiten dio. Berak oso garbi du hizkuntzarekin jolas egin daitekeela, gainera betidanik horrela egin izan dela, eta jolas horren adibide ugari bildu ditu bere lanean, euskarak ere joera ludikorako isuria nabarmendu duela erakutsiz. Belaunaldiz belaunaldi iritsi zaizkigun atsotitzetatik hasi eta egungo olerkari abangoardisten esperimentazioekin buka, umeen leloetatik eta publizisten esaldi biribiletatik igarota, euskal literaturaren ibilbide osoa korritu du horretarako, bertsolarien lana ere kontuan hartuz, hiztegiak eta izendegiak arakatuz, egungo eta aspaldiko kazeta artikulu eta denbora pasak berrirakurriz, kantak eta komikiak aztertuz, gramatiketan ere ibiliz eta ingurukoen esanak ondo jasotzeko belarriak erne edukiz. Eta jakina, horrela eskaini ahal izan dizkigu hitz eta esapide bikoitzak, esaldi totelak, hitz kateak, aho korapiloak, errima errebesak, serializazioak, anagramak, hitzak dantzan, perpaus nahasiak, aurpegi biko hitzak, palindromoak, akrostikoak, hitz hautsiak, itsatsiak, asmatuak, osatugabeak eta lapsusak, besteak beste.


Birziklatze tasa %28tik %83ra igo da Lezon

Ainhoa Zabalo alkateak azaldu du "aurreikuspen guztiak" gainditu dituztela, eta nabarmendu du "herritarren inplikazioan" dagoela tasaren gorakadaren oinarria. Gipuzkoan, berriz, birziklatze tasa %33 dela jakinarazi du aldundiak.

Bihar beteko da hilabete Lezon hondakinak biltzeko atez ateko sistema ezarri zutenetik, eta sistema berriarekin hasi aurretik zituzten aurreikuspenak gainditu egin dituzte, Ainhoa Zabalo alkateak gaur azaldu duenez; %28 birziklatzen zen herrian, eta hilabetean %83ko birziklatze tasara heldu dira.

Gaur goizean eginiko agerraldian eman ditu Zabalok datuak eta azalpenak. Herritarrak zoriondu ditu, eta gaineratu du haien "inplikazioa" dagoela "arrakastaren oinarrian". %80ra iristea espero zuten.

Zabaloren hitzetan, Lezoko datuek adierazten dute "alternatibarik egokiena" dela atez ateko bilketa sistema. Lanpostuak sortzen dituela eta eredu merkeagoa dela erantsi du.

Gipuzkoan, %33

Gipuzkoako Foru Aldundiak, berriz, herrialdeko birziklatze tasen berri eman du gaur, Ingurumenaren Nazioarteko Egunean. Hiri hondakinen %33,4 bakarrik birziklatzen dira herrialdean, batez beste.

Mankomunitateen araberako datuak eman ditu Iñaki Errazkin Ingurumen diputatuak. Urola Kosta, Sasieta, Debagoiena eta San Marko mankomunitateetan dauden herriek birziklatzen dute gehien.

Zerrendan atzerago doaz Tolosaldeko, Urola Erdiko eta Txingudiko mankomunitateetan dauden herrien birziklatze tasak. Datu txarrena Debabarrenak eman du, batez bestekoaren oso azpitik.

2012ko datuak dira horiek. 2011koa izan zen birziklatze tasa Gipuzkoan. "Igoera txikia" izan dela adierazi du Ingurumen diputatuak.

Europako herri eta eskualde askotan, baita Gipuzkoako herri batzuetan ere, birziklatze tasa %70etik gorakoa dela gogorarazi du Errazkinek. "Gipuzkoarrok, aldiz, ez gara erdira ere iristen. Badugu aurrera egiteko oinarria, baina baita bide luzea ere".


Ordiziako urpeko igerilariek hiru domina lortu dituzte

Txapelketan izan diren igerilari eta teknikariak.

Hilaren 16an eta 17an, Saint Feliu de Guixolsen (Katalunia) jokatu zen haur eta kimu mailetako Hegats Igeriketako Espainiako Txapelketan brontzezko hiru domina lortu zituzten Ordizia Kirol Elkarteko Urpeko igerilariek. Hiru dominak neskek lortu zituzten, bat bakarka eta besteak biak erreleboetan.

14 igerilari eta 4 teknikari joan ziren Ordiziatik Kataluniara. Mutilen taldea, Imanol Cobosek, Omar Rodriguezek, Josu Goiak eta Ander Villarrek osatu zuten eta neskena, Irene Fernandezek, Amaia Herradorrek, Oihana Nietok, Olatz Arbizak, Aiora Garmendiak, Sara Pecharromanek, Natale Bergarak, Maddi Pecharromanek, Maddi Fernandeekz eta Eider Huertak. Teknikari moduan, Gorka Merino, Fernando Fernandez, Susana Cabrera eta Jon Bermejo aritu ziren.

Emaitza onenak, neskenak

Nesketan lortu zituen taldeak emaitza onenak. Irene Fernandezek, kimuetan, urazaleko 400 metrotako frogan hirugarren postua lortu zuen. Amaia Herradorrek aldiz, abiadurako frogetan emaitza bikainak lortu zituen kimuetan urazaleko 50 metrotan 4. postua lortuz. Eta taldearentzat emaitzarik hoberenak kadete mailako nesken erreleboetan lortu ziren: urazaleko 4×100 metrotakoan Irene Fernandez, Oihana Nieto, Aiora Garmendia, eta Amaia Herradorrek osaturikoak brontzezko domina eskuratu zuten. Eta urazaleko 4×50 metrotakoan, Amaia Herrador, Irene Fernandez, Olatz Arbiza eta Natale Vergarak osaturiko erreleboak hirugarren postua lortu zuen.

Mutilek beraien lehen Txapelketa nagusian, denborak hobetu zituzten eta etorkizunean oso baliagarria izango zaien esperientzia aberasgarria eduki zuten.

Ordiziako Urpekoen taldeak, emaitza hauek oso onak direla eta, uztailaren hasieran junior eta seniorren Espainiako Txapelketan “emaitza bikainak” eskuratzeko animoak emateko oso garrantzitsuak direla adierazi du.


Erlezain bat zigortu dute Aikurreko zazpi erregin lapurtzeagatik

Donostiako epaile batek erlezain bat zigortu du Urretxuko Aikur museoko zazpi erregin eta erlerik gabeko erlauntzak lapurtzeagatik. Lehen lapurreta iazko martxoan gertatu zen. Ondoren, beste bi aldiz joan zen lapurtzera. Aikurrekoek harrapatu egin zuten eta ostutakoa itzultzera behartu zuten, baina itzulitako erleak gaixo zeudela konturatu ziren. Epaileak 1.440 euroko isuna jarri dio eta Aikurrekoei 1.000 euroko indemnizazioa ordaindu beharko die.


Mikrouhin labe zaharra

Joan den astean mikrouhin labeak planto egin zuen, eta hor gelditu zen, bihotzekoak jota bezala, kolorezko argi guztiak piztuta. Nola 18 urte egin dituen gurekin, eraman ere ez genuen egin konpontzera, seguru asko hura konpontzea garestiagoa izango zelako berria erostea baino. Penaz eta dolorez, atera egin genuen bere betiko habiatik, eta berria erosi, hori ere digitala.

Inves markakoa zen, handi samarra, eta hemen jeneralean erabiltzen diren gehienak baino sofistikatuagoa, aukera ematen zigun-eta dezente zehazteko bai denborak eta baita eragiketak ere. Kanadatik bueltan, horrelako bat nahi genuen, han ohituta baigeunden mikrouhin labeak erabiltzen. Eta lortu ere merkeago lortu genuen, urraturen bat-edo zuelako. Lanean, baina, txapeldunen pare ibili da urte mordo hauetan. Horregatik pena.

Bihoaz, bada, hitz hauek zuretzat, Jon, hain bizi gorde duzulako labe zaharraren oroimena. Bota aurretik bidaliko dizut haren argazki bat.


Gabolatseko obrak, geldirik

Astebete da Gabolatseko aldapa eta Ezozibideko 2-6 zenbakien arteko aparkalekuak kotxez libratzeko agindua eman zitzaiela auzotarrei. Astebete pasatu da, baina lanak ez dira hasi.

Obra luzea dala jakinda, kotxe aparkaleku ta oinezkoei asko eragingo diela jakinda, harrigarria da nola galdu daitekeen aste oso bat ia ezer egin gabe. Zentroko peatonalizazioa ere bertan behera gelditu da, alperrik.

Datozen asteetan ea planifikazioa hobetzen den, bestela, aurreikusitako 3 hilabeteak beharrean, udako oporrak helduko zaizkigu egoera honetan.


Ikasleak, danborradarako prestatzen

Galtza urdin edo bakero, alkandora edo niki zuri eta laukidun lepokoarekin, jantziokin agertu beharko dute Udarregi Ikastolako Haur Hezkuntza eta Lehen Hezkuntzako ikasleek ostiral honetan klasera. Hiru egun barru ospatuko baitute San Sebastian eguna. Aurreko urteen antzera, 3-12 urte arteko haur eta gaztetxoak danborra jotzera irtengo dira beraz, urtarrilaren 17an. Ohi baino bi egun lehenago, San Sebastian bezpera aurten igandez egokitu baita, eguna berriz, urtarrilaren 20a, astelehena. San Sebastian Egunez jai egingo dute Udarregi Ikastolan.

Aipatu moduan ordea, aurrez danborrada saioak eskaini ostean izango da. San Sebastianetako ospakizunak, ostiral honetan, urtarrilaren 17an:

15:45-16:15 Haur Hezkuntzakoen saioa, Agerialdeko frontoian.

16:00-16:30 Lehen Hezkuntzakoen danborrada saioa, ikastolako plaza borobilean.


Euskal presoen egoera "konplexua" dela nabarmendu dute eurodiputatuek

Besteak beste, Bakartxo Tejeriarekin eta legebiltzarreko Giza Eskubideen Batzordearekin bildu dira Europako Parlamentuko ordezkariak.

Asteburuan heldu dira Euskal Herrira Gabi Zimmer (Die Linke), Josep Maria Terricabras (ERC) Lidia Senra (AGE), Tatjana Zdanoka (LKS), Mark Demesmaeker (N-VA) eta Martina Andersonek (Sin Fein) eta Malin Bjorkek (Vansterpatiet) europarlamentariak, euskal presoen egoera gertutik ezagutzeko asmoz. Gaur egin dituzte lehen bilerak, besteak beste, legebiltzarreko presidente Bakartxo Tejeriarekin eta Giza Eskubideen Batzordearekin.

Aurrez aurrekoen ostean, Zimmerrek nabarmendu du "oso garrantzitsua" dela presoak, "ahal den heinean", zigorra bere herritik gertu betetzea, "gizarteratzea errazteko".

Demesmaekerrek, bestalde, aitortu du "konplexua" dela euskal presoek duten egoera, eta gogorarazi du Europako Batasunean "oinarrizkoa" dela giza eskubideen errespetua.

Eurodiputatuak asteartera bitartean izango dira Euskal Herrian, eta esparru juridikoko, politikoko eta sozialeko hainbat lagunekin biltzeko asmoa dute: Eusko Jaurlaritzako eta Nafarroako Gobernuko ordezkariekin, Eusko Legebiltzarreko kideekin, Carlos Garaikoetxea lehendakari ohiarekin, Juan Cruz Alli Nafarroako presidente ohiarekin, Juan Karlparsoro EAEko fiskal nagusiarekin, sindikatuekin, gizarte eragileekin, Etxerat elkartearekin...


Iparraldean ere maitatua

Finalerdietan da Xilaba Xiberoa, Lapurdi eta Baxe Nabarreko Xapelketa, etaAmets Arzallus eta Sustrai Colina orain hasi dira lehian. Aurreko larunbatean jokatu zen Luhuson finalerdi bat, eta Arzallus pasatu zen finalera. Datorren zapatuan, hilak 23, Gabadin jokatuko da bigarren finalerdia, eta han izango da colina. Xilaba txapelketaren atarian bertsolari bakoitzarekin bideoa txiki bat grabatu zuten, aurkezpen gisa. Bakoitzaren bertsolari gogokoenaz galdetuta, Joxe Agirre Oranda aipatu zuten Arzallus eta Colinak. Hemen bi bideoak.

Amets Arzallus (30. segundoan hasita)

Sustrai Colina (20. segundoan hasita)


1.800 ondaretik gora bereganatu ditu Elizak Nafarroan

Nafarroan Elizak bere izenean jarri ditu ez bakarrik ermitak, baizik, hilerriak, lursailak edo frontoiak ere bai. Duela hamaika urte ari da Ondarearen Defentsarako Plataforma egoera salatzen.

Elizak bere izenean hartutako ondareen zerrenda, publiko eginen du. Espainiako Justizia Ministerioak baieztatu du datozen egunetan plazaratuko duela zerrenda hori. Alderdi sozialistako diputatu batek egindako galderaren erantzuna izan da Justizia Ministerioak iragarritakoa. Alderdi sozialistak uste du urte askoan PPk bizkar emandako eskaera bati erantzuna ematen hasiko zaizkiola.

Ondare hori berreskuratzeko lehen pausotzat jo dute. Izan ere, zerrenda eskuratzen ahalko da eta jakiten ahalko da Espainia osoan Elizak beretzat egin duen ondarea zenbaterainokoa den. Datu zehatzik jakin ez da orain arte, baina, 40.000 ondare izan daitezke Espainia mailan Elizak bere egin dituenak. Nafarroan mila eta zortziehun inguru izanen direla uste du Nafarroako Ondarearen Defentsarako Plataformak.

Badakizue hain zuzen ere plataforma hori dela urte zenbaitetan salaketa behin eta berriz egin duela egoeraren berri eman eta bidegabekeria plazaratuz. Bada orain, albiste hau jakinda, uste du plataforma horrek Justiziak Ministerioak ez lukeela gelditu behar bakarrik 1998tik hona Elizak bere izenean jarritako ondarea publikatzearekin batera. Urrunago jo beharko luke eta Elizak bere egindako guztiaren berri eman. Izan ere, diote, 1998a baino lehen ere Elizak milaka ondare egin zituela bere, eta ez dute ulertzen zergatik ez duten hori ere publiko eginen. Elizak egindakoa eskandaluzkoa dela gogorarazi dute ohar batean Ondarearen Defentsarako Plataformako kideek. Nafarroan Elizak bere izenean jarri ditu ez bakarrik ermitak, baizik, baita lursailak edo frontoiak ere.

Datozen egunetan ezagutuko genuke hortaz 1998tik hona Elizak bere jabegotzat jo dituen inmatrikulazioen zerrenda. Behin zerrenda hori argitaratzen delarik, bada aukera, erakundeek edo norbanakoek eurenak diren ondarerik topatzen badute horiek erreklamatzeko. Horretarako, bide judiziala erabili beharko da.


Euskal Herriko Bertsolari Txapelketa Nagusian abestuko du Gaztelumendik, igandean

Gaur eman dituzte Euskal Herriko Bertsolari Txapelketa Nagusiko xehetasunak. (Argazkia: Bertsozale elkartea)

Euskal Herriko Bertsolari Txapelketa Nagusian abestuko du Añorgako Beñat Gaztelumendik igandean, beste zazpi bertsolarirekin batera: Aitor Mendiluze, Aitor Sarriegi, Amets Arzallus, Igor Elortza, Maialen Lujanbio, Sustrai Colina eta Unai Agirre.

Gaur prentsaurrean eman dituzte saioaren inguruko xehetasunak. 14.600 lagunek jarraituko dute finala bertatik bertara eta Sebastian Lizasok jarriko dio txapela txapeldunari. Ariketei dagokienez, azaldu dute ez dela berritasunik egongo orain dela lau urteko txapelketarekin alderatuta. Bestalde, orain dela lau urte moduan nazioarteko begiradak edukiko du bere lekua BEC-en Mintzola Terrazatik; Mintzola Ahozko Lantegiak gonbidatuta, mundu osoko aditu eta arituak izango dira beraientzat propio atondutako Mintzola Terrazan.


The Bustermoon taldeak kontzertua emango du larunbatean Mola Mola tabernan

The Bustermoon taldeak Folk, Country eta Blues doinuak uztartzen ditu.

Larunbat iluntzean zuzeneko musikaz gozatzeko aukera izango da Orioko Mola Mola tabernan. Asteburu honetarako The Bustermoon taldearen kontzertua antolatu dute Mola Molako kideek, eta Italiako talde honek Orioko hondartza Folk, Country eta Blues doinuekin girotuko du, 20:30etik aurrera.


Aretxabaletako Aratusteak iragartzeko kartel lehiaketa

Kartelak urtarrilaren 31a baino lehen entregatu beharko dira Arkupe Kultur Etxean. Epaimahaiaren erabakia berriz, otsailaren 6 jakinaraziko da eta irabazleak 200 euroko saria jasoko du.

Aretxabaletako Udaleko Kultura Sailak ondorengo oinarriak ezarri ditu lehiaketan parte hartzeko:

Lehiaketa honetan edozeinek har dezake parte.

Teknika librea izango da.

Kartelaren digitalean eta DINA 3n aurkez daiteke.

Kartelak derrigorrez testu hau izan behar du: ARATUSTEAK ARETXABALETA 2017

Irabazleak 200 euroko saria jasoko du.

Egoki ikusten bada, aurkeztutako kartel guztiekin erakusketa antolatuko da.

Kartelarekin batera kartazal itxi bat aurkeztu beharko da ezizenarekin. Horren barruan egilearen datuak: izen-abizenak, adina, helbidea eta telefono zenbakia, aurkeztuko dira.

Kartelak urtarrilaren 31a baino lehen entregatu behar dira Arkupe Kultur Etxean.

Epaimahaia, kultura batzordeko kideek eta herriko hainbat pertsonak osatuko dute.

Epaimahaiaren erabakia, otsailaren 6an jakinaraziko da.


RACEren proposamena: ziklistek gidabaimena, eta bizikletak matrikulekin


Arritxu Marañon: "Legealdi honetan akordioetara heldu gara EAJrekin eta EH Bildurekin, beraiek gurekin akordiotara heldu diren bezalaxe"


Leire Fernandez eta Lurdes Sarasuaren saskibaloi taldeak finalerdia jokatuko du larunbatean

Joan etorrikoa izango da finalerdia.

Larunbatean Gipuzkoako Bigarren mailako Zast Neskak saskibaloi taldeak finalerdiko bigarren partida jokatuko du Alde-Zaharra taldearen aurka. Pasa den larunbatean lehiatu zuten joaneko partida, eta galdu egin zuten. Partidu txarra izan zela adierazi digu Leire Fernandez, Zast Neskak taldeko jokalari oriotarrak: "Ez genuen gure maila onena erakutsi partiduan, urduritasunak eta presioak eraginda partidu txarra jokatu genuen". Bost puntuko aldearekin galdu zuten joaneko partida.

Beñat Jauregi entrenatzailearen esanetan aurkariarekin alderatuta talde gaztea da zarauztarra, urduritasunak kalte asko egin zien partiduaren lehen minutuetatik: "Hasieratik gauzak hobeto egin zituzten aurkariek, gure kontzentrazio falta aprobetxatu zuten. Bigarren laurdenean hamar puntuko aldea lortu zuten. Gu bigarren zatian hasi ginen hobetzen, eta pixkanaka puntuen aldea gutxitzen joan ginen".

Finalerdiaren itzulera partidura "eskarmentatuta" doaz Jauregiren esanetan: "Horrelako partida garrantzitsu baten aurrean hasieratik dena eman behar da baloi bakoitzarengatik. Ea larunbateko partidarako balio digun eta 6 puntuko aldea lortzen dugun". Arratsaldeko 20:30etan jokatuko dute partida, Aritzbatalde Kiroldegian.


Xabierko Frantzisko

Gaur Nafarroan jai handia ospatzen da eta Euskal Herrian berdin behar luke. Beno, egia da, ikastoletan ospatuko dutela, zeren euskararen eguna bai da, baita beste hainbat leku eta elkartetan ere. Nik hemen, aldizkari honetan ere ospatu nahi dut. Orain, egun hau, euskararen egun bezala aukeratu zutenek, zergatik egin ote zuten hori galdetzerakoan, ez dakit jende askok jakingo genukeen erantzuten.

Nik dakidana hau da. Xabierkoa, misiolari jesulagun bezala Indiatik Japoniara ari zelarik urteetan, azkenean bere ilusio guztia Txinara joatea zela eta horixe zuela azken amets. Hango lagun batzuei esker txalupa bat hartu, abian jarri eta Txinako itsasoa deiturikoan barna abiatu zirela eta izugarrizko eguraldi txarrak jasanez, ezin izan zutela iritsi eta gainera gaixotu eta uste baino larritasun handiagoz gainera. Lagunek, uharte batera eraman eta hango jendearen babespean hil zen. Hiltzeko ordu hartan gertatuak, agian, izango zuen zer ikusirik bere euskal izatearekin, besteak beste, zeren dakiguna da, errezoan hasi zela, inork ezin ulertuzko hizkuntza batean jardun zuela, azkenera arte, eta behin eta berriz esaten zuena zela hau: ama, nire ama maitea…

Hango jendeak jakin bazekiten apaiz hura Europatik etorria zela eta, Jesukristoren bide berria erakustea zuela gogoan, pentsatuz hartara, mundu guztiak jakingo zuela zein zen benetako askapena, senidetasuna, alegia. Euskaldunak itxiak garela esateko moduan! Predikatzaile ospetsua. Lagun estimatua. Fededun sakona. Ezin ulertu zutena zera zen, nola zitekeen bere herria, bere ama, bere Europako bizitza utzi eta bertara joatea, hain gizon jakintsu eta ospetsu izanik. Zerk deitzen ote zion, zeren bila ote zebilen, zer bultzatu hainbesteko arriskuak hartzera? Gaur Indiako Goa herrian dago hilobiratua eta, ikusi egin behar da sinesteko, zenbaterainoko gurtza ematen dioten bertakoak, gure Xabierko Frantzisko nafar euskaldun eta kristau fededun handiari.


Adingabe bat elektrokutatu da, trenaren sabaian selfie bat egiteagatik

Gazteak deskarga elektriko bat jaso zuen trenaren katenaria ukitu zuenean. Ondorioz, ospitalera eraman behar izan zuten.

14 urteko gazte batek deskarga elektriko bat jaso du buruarekin trenaren katenaria ukitu duenean, Rubiko (Bartzelona) geltokian.

Gertaera ostiralean jazo zen, urriaren 16an, 18:20an. Une horretan, adingabea trenaren sabaira igo zen selfie bat egiteko, Esquadra Mossoek adierazi dutenez.

Gaztea konorterik gabe geratu zen jasotako deskarga elektrikoagatik eta ospitalera eraman behar izan zuten.

2005. urtean hau bezalako beste istripu bat izan zen Tarragonan.


Zabalik da IX. Zuzenien igoera bertikalean izena emateko epea

Izen-ematea zabalik dago kirolprobak.com webgunean. 3.320 metroko ibilbidea izango da, eta 840 metroko desnibela izango du. 18 urtez azpikoek gurasoen baimena ziurtatzen duen orri bat bete beharko dute parte hartzeko.

Dagoeneko izena eman daiteke Lagun Onak Mendi Bazkunak antolatutako Zuzenien igoera bertikalean. Aurtengoa erlojupeko lasterketaren bederatzigarren edizioa da, eta martxoaren 12an egingo dute. Izen-ematea kirolprobak.com webgunean egin behar da, eta horretarako azken eguna martxoaren 9a izango da. Gehienez 250 korrikalarik eman dezakete izena, eta 18 urtez azpikoek gurasoen baimena ziurtatzen duen orri bat bete beharko dute lasterketan parte hartzeko.

Ibilbideak 3.320 metro izango ditu, eta 840 metroko desnibela izango du. Irteera orduak martxoaren 11an jakinaraziko dituzte Lagun Onak M.B-ren web orrian.

Mendian federatuak ez diren korrikalariek, NAN-a erakutsi beharko diote antolakuntzako arduradunei dortsala eta txipa hartzerako orduan. Federatuak direnek, aldiz, mendi federazioko txartela erakutsi beharko dute.

2016ko edizioan 81 korrikalarik amaitu zuten proba. Iban Murua eta Maite Maiora izan ziren helmugara iristen aurrenak. Azpeitiarretan, aldiz, Jexux Zelaia izan zen helmugara iristen aurrena eta emakumezkoetan Maite Etxezarreta. Maiatzaren 30ean, Xoxoteko Egunean, izan zen lasterketa.


Mendiaren gaineko film ikusgarrienak botako dituzte Amaian

Abentura eta mendiarekin lotutako muturreko kirola iritsi dira aurten ere Debagoienera Arrasateko Mendi Tour jaialdiaren eskutik. Hala, Arrasatera gerturatzen diren ikusleek, mendiaz, alpinismoaz, piraguismoaz edota muturreko eskiaz gozatzeko aukera aparta izango dute, maiatzaren 13an, martitzena. "Iaz ere Amaia antzokia goraino bete zen. Eskaintzen diren filmak harrera ezin hobea izaten dute eta aurten ere jendeak gustura ikusiko dituelakoan gaude", azaldu digu Mikel Nuño Besaide Mendi taldeko kideak.

Mendia ardatz dituzten film sarituak ikusteko aukera izango da. "Gure helburua da mendia eta mendian egiten diren kirola herritarrei gerturatzea. Mendi Tourreko filmei esker mendia, eskalada edota eskia gerturatzea ere bada gure asmoa, besteak beste", gaineratu digu.

Hala, hitzekin edo musikarekin jantzita, irudi ikusgarriekin lagunduta kontatzen diren istorioekin gozatzeko aukera aparta izango dute ikusleek. Hausnarketarako, ondo pasatzeko, eta hunkitzeko bidea ere badela azpimarratu nahi izan digute.

Euskarazko azpitituluekin

Cascada film laburrak, Bilbao Mendi Film Festibaleko dokumental onenaren saria jaso duen lanak, irekiko du Arrasateko Mendi Tour jaialdia. 19:30ean emango zaio hasiera. Cascada filmak, Mexikoko oihanaren barruan, piraguista talde batek ur-jauzi "perfektuaren" bila egindako bidaia islatzen du. Mexikora bidaiatzen duten abenturazale batzuen esperientzia pertsonala narratzen da bertan. Kayak-a praktikatzen igarotzen duten denbora tartearen berri ematen du, ur-jauzietan behera egindako jaitsierak erakutsiz. Zortzi minutuko iraupena du.

Ondoren, Valhalla, muturreko eskiaren inguruko film ikusgarriaren txanda izango da. Patagonian, eskiatzen ibilitako kirolzale amorratu baten istorioa kontatzen da. Paisaia ederrak ikusteko aukera eskaintzen du. 60 minutuko iraupena du. Ondoren atsedenaldia egingo dute.

Eta hirugarren lana, Cerro Torre filma izango da. Bilbao Mendi Film Festivaleko film onenaren saria jaso zuen 2013an. Alpinismoa du lan honek ardatz. Zailtasun handiko gailurra da Corre Torre. 3.133 metro ditu eta Patagoniako hegoaldean dago. Bi lagunek igoeran edukitako gorabeherak kontatzen ditu filmak. 100 minutuko iraupena dauka jaialdiko azken lan honek.


Bakealdia zinezko bake bihurtu

Gainean dugu urte berria eta eliztarrok Bakearen Eguna ospatuz hasiko dugu; aurten, gure herri eta gizartean bizi den giro baikor eta itxaropentsua lagun dugula. Izan ere, duela bi hilabete, urriaren 20an, jaso zen Euskal Herriak aspaldian irrika zuen berria: ETAk bere jarduera armatua bukatutzat ematen zuela, alegia. Herriaren lasaitasun eta pozerako albistea, dudarik gabe, poz betea ez bada ere oraindik, bakea oso hautsita bizi izan baita gure herrian eta makina bat herritarren artean. Halaber, armak isiltzeak bizikidetzarako eta jarduera politikorako bake-giro itxaropentsua indartzeko egokiera ekarri dio gure herriari: aurrerantzean denon artean garatzen eta sendotzen saiatu behar dugun bake-giroa.

Zenbait pauso garrantzitsu eman beharrean gara, oraindik, bake sendoa eta zuzena iritsi ahal izateko. Lehen-lehenik, berrogeita hamar urteko borroka armatuak eragindako hainbeste eratako biktimez oroitu nahi dugu: ETAk hildakoak, zaurituak, bahituak, familia hondatuak, estortsioak eta mehatxuak nozitu dituztenak eta, orobat, ekintza polizial eta parapolizialetan hildakoak, torturatuak, preso sartuak, urrutiratuak eta zigorraldia luzatu zaienak eta horien guztien familiak. Giza-eskubideen ukapenetik eta sufrimendutik ateratzen eta giza duintasunez bizitzen lagunduko dien onarpena eta errekonozimendua eskaini behar die gure gizarteak, orobat gure kristau elkarteek. Eta, hein batean, ari da gertatzen ezagutza hori gizarteko zenbait gunetan.

Ezagutza eta onarpen horrek, bestalde, egiazko adiskidetze-bidean aurrera egiten lagundu behar dio gure herriari. Adiskidetzeak ez du esan nahi gaizki egina ahaztea, egindako kaltea gogoan ez izatea; kalte egin izana aitortzea eskatzen du eta, ahal den neurrian, erreparatzea, hau da, justiziazko konpentsazioa ematea, baina berriz ere kalte eginez erantzun gabe eta, etorkizunari begira, gogorkeria erabiltzeko asmo guztiak baztertuz. Gainditu beharra dago gaizkiaren etengabeko katea, bizikidetza berritu eta baketsuari bide emateko. Horretarako, ezinbestekoa da, ezer baino lehen, pertsonaren izatea eta duintasuna edozein ideia, egitasmo eta helburu politikoen gainetik jartzea. Ideia bat aurrera ateratzeko edota egitasmo bat betetzeko pertsona zapaldu beharra badago eta norbait prest badago izugarrikeria hori egiteko, berriz ere bortxakeriaren zurrunbiloan sartu eta bakea zapuztuko dugu.

Giza duintasuna lehenestea eta aitortzea ezinbestekoa dugu bakealdi hau zinezko bake bihur dezagun. Indarkeriaren bukaera ez dago erabakitzerik egokiera edo estrategia edo eraginkortasun politiko hutsagatik: giza duintasuna errespetatzeak eskatzen du. Printzipio etiko hau ezinbestekoa da. Egiazko zuzentasun- eta bake-kontua da pertsonaren eskubideak onartzea beste ororen gainetik, indarkeria zuztar-zuztarretik ukatzeko eta haren amaiera erro-errotik justifikatzeko.

Hori guztia gogoan dugula, bada kontuan izan beharreko beste gai bat ere, baldin eta bake sendo eta zuzena eraiki nahi badugu: berrogeita hamar urtez gure herriak jasan duen gatazka lazgarri eta deitoragarri horren jatorria. Izan ere, hainbeste sufrimendu, neke, odol eta heriotza ekarri duen gatazka ezerezetik sortu ote zen? Interpretazioak era askotakoak izan litezke, baina ez da zalantzarik interpretazio horien azpian arazo oso sakona datzala.

Horrela, gure gotzainek urte askotan argitara emandako beren idatzietan, arazo larri eta ilun horren erdian argi egin nahirik, bortxakeria eta heriotzak zorrotz gaitzesteaz bat, gatazkaren arrazoia eta jatorria ere kontuan izan beharreko gaiak direla esan izan digute. Eta jatorri hori aurkitzeko, kontuan hartzekoa da Euskal Herriak azken berrehun urte honetan nolako gerrateak nozitu dituen. Ez dago ukatzerik ETA ez zela hutsetik sortu. Francoren diktadurapean jaio zen eta hilketen bideari ekin zion, mundu zabaleko hainbat herrialdetan marxismo-pentsaerako mugimendu iraultzaile armatuak sortzen ari ziren aldi eta giroan. Ez dago ukatzerik ere ETA sortu baino lehenagokoa dela euskal auzia, izaera historikoa eta politikoa duela eta ETAren bukaerak ez dakarrela, besterik gabe, gatazka politikoaren konponketarik, ez bukaerarik. ETAren jarduerak, izatekotan, atzeratu egin du gatazkaren konponketa elkarrizketatua, politikoa eta demokratikoa.

Pertsonarentzat bizitzeko eskubidea oinarri-oinarrizko eskubidea den neurrian, herrientzat oinarri-oinarrizkoa da izateko eskubidea. Gizakiaren eskubideak herrien eskubideetara hedatu dira; eta gizakiarentzat egia dena halaxe da herriarentzat ere. Bakea ez da giza-eskubideen errespetuan bakarrik oinarritzen, baita herrien eskubideak errespetatzean ere. Horregatik, nazioartearen zuzenbidearen arabera, Estatuek herri bakoitzaren erabaki-eskubidea errespetatu beharra dute; hala dio Elizaren doktrina sozialak. Kristau garen aldetik, Euskal Herriak izateko eskubidea duela pentsatzen dugu; bai eta bere buruaz erabakitzeko eskubidea ere. Eskubide hori gauzatzeko akordio berria erdietsi beharra dago, aipatutako elkarrizketa politikoaren bidez eta printzipio demokratikoak betez. Herriari eman behar zaio hitza eta gehiengoak erabakitzen duen akordioa bete, betorik jarri gabe: ez gorago jotzeko, ez beherago geratzeko. Horrela uste dugu irits gaitezkeela egungo bakealditik egiazko bakera.

Eta, orobat, kristau garen aldetik, sinesten dugu zinezko adiskidetzea eta baketzea Jainkoak ematen digula eta eman digula jada, Jesukristo gure Jaunak bere gurutzeaz lortua baita. Horixe esan zigun San Paulok: «Orain, berriz, Kristo Jesusenak eginik, garai batean urruti zinetenok, hurbildu egin zarete Kristoren heriotzari esker. Izan ere, Kristo da gure bakea. Bat egin ditu berak bi herriak bereizten zituen etsaigoaren hesia deseginez. Bere gorputzean baliogabetu egin du legea bere agindu eta arauekin, eta bi herriekin gizadi berri bakarra sortu du haren baitan, bakeak eginez. Bi herriak Jainkoarekin adiskidetu ditu eta gurutzeko heriotzaren bidez gorputz bakar batean elkartu, beraien arteko etsaigoa suntsituz.» (Ef 2, 14-16)

Baina, halaber, badakigu Jainkoak emandako bake hori guri, gizakioi, dagokigula gauzatzen eta elkarrekin eraikitzen jakitea. Ezinbestekoa dugu, beraz, adiskidetze-bidean eta bakegintzan dugun erantzukizuna benetan hartzea, ikuspegi eta jarrera ezberdinekoen artean elkarrizketa bultzatuz, pertsonaren eskubideak gauza guztien gainetik defendatuz eta Euskal Herriaren izatea eta eskubideak aitortzeko bideak irekiz.

Eguberriak une berezi eta egokia ditugu bakegintzarekiko geure konpromisoa bizkortzeko. «Errege bake-emailea» deitzen dugun Jesukristoren jaiotza ospatzeak bakea egitera eta bakean bizitzera eragitea da gure gogoa eta, horrela, Jainkoak gure artean egin nahi duen bakea onar dezagula. Gau hartan Belengo zeruan entzun zen oihu pozgarria gure herrian eta munduan entzutea eta onartzea!! nahi genuke: «Aintza zeruan Jainkoari eta bakea lurrean berak hain maite dituen gizon-emakumeei.» (Lk 2, 14).


Txapelketan mantentzeko Elgoibarren irabazi behar

Pasa berri den asteburuko larunbat arratsaldean jokatu zen Michelingo frontoian XLII. Gipuzkoako Herriarteko Txapelketa. Nahiz eta ostirala jai izan eta herritar gehienak zubia eduki, bai pilotariek, baita entrenatzaileek ere jai egin gabe frontoian eman zuten eman beharreko guztia.

Herriareko Txapelketako kanporaketa ondo hasi bazuten ere, asteburu honetan partiden emaitzak pittin bat aldatu ziren.

Lehenengo kanporaketan herriko pilotariek 6 eta 0 irabazi zioten Idiazabalgo taldeari, baina bigarren kanporaketan, Elgoibarren aurka, egoera aldatu da.

Hiru partida jokatu ziren larunbatean, kadeteak, jubenilak eta seniorrak.

Kadeteetan Unai Ituarte eta Ander Rekondo pilotariek jokatu zuten Elgoibarko Konde eta Txurrukaren aurka. Gogoz aritu baziren ere, pilota partida galdu egin zuten 22 eta 12ko emaitzarekin.

Hurrengo partida berriz, jubenilena izan zen. Partida hau, aurrekoa ez bezala, irabazi egin zuten 22 eta 15eko emaitzarekin. Lasarte-Oriako Jon Pello Artetxe eta Gorka Mendizabal pilotariak aritu ziren Elgoibarko Arrizabalaga eta Arribillaga pilotarien aurka.

Azkeneko eta hirugarren partida seniorrena izan zen. Herrikoek partida hau galdu egin zuten 22 eta 4ko emaitzarekin. Elgoibarko Arrizabalaga (jubeniletan jokatzen duenaren anaia) eta Loiolak jokatu zuten herriko Aitor Aranburu eta Xabi Arteagaren aurka. Elgoibarko aurrelaria den Arrizabalagaren sakeek min handia egin zioten herriko Arteaga pilotariari, tantu gehienak sakez lortu baitzituzten elgoibartarrek.

Hala ere esan beharra dago dena ez dagoela bukatuta, eta hurrengo partida ostiralean jokatuko dutela Elgoibarren. Ea orduan herrian baino emaitza hobeagoak dituzten.

Joxe Felix Solanok, herriko pilotarien arduradunak, ahal duten guztia emango dutela ziurtatu zuen larunbatean. Elgoibarko pilotarien entrenatzaileak aldiz, beraiek kanporaketan lana txukun egitea eta aurrera joateko aukera izango dutela uste du.


Gizonezko bat atxilotu dute Gasteizen, pisukideari labana sartu ziolakoan

44 urteko gizonezko bat atxilotu zuen atzo Ertzaintzak Gasteizen, hain zuzen ere, pisukideari aiztoarekin eraso egin ziola egotzita. Eztabaida baten ondoren sartu bide zion labana.

Erasoa urriaren 30ean gertatu zen Jaurlaritzako Herrizaingo Sailak jakinarazi duenez. Iturri horren arabera, atxilotua eta beste gizonezko bat elkarrekin bizi ziren alokatuta zuten etxebizitza batean, eta eztabaida handi bat izan zuten. Eztabaidaren ondoren, atxilotuak eskuan labankada eman bide zion pisukideari.


Erabakitzeko eskubidearen aldeko giza katera batzeko deia egin dute

Gure Esku Dago mugimenduak aurkeztu du 2014ko ekainaren 8rako antolatu duten ekimena.

Gaur ireki dute ofizialki 2014ko ekainaren 8an Durango eta Iruñea lotuko dituen erabakitzeko eskubidearen aldeko giza katean izena emateko epea. Kepa Junkera eta Eñaut Elorrieta musikariak eta Txaro Arteaga Emakunderen zuzendari ohia izan dira izena ematen lehenak.

Durangon (Bizkaia) aurkeztu dute ekimena, herri horren eta Nafarroako hiriburuaren artean egingo baitute Katalunian independentziaren alde egin zuten giza katearen antzekoa.

Erabakitzeko eskubidearen alde daudenak aktibatzeko momentua dela aldarrikatu dute antolatzaileek. Horretarako, herritarren partehartzea eskatu dute, indar metaketa "zabala, anitza eta transbertsala"ren bitartez erabakitzeko eskubidea egikaritzeko.

"Guri dagokigu jendea martxan jartzea, hiri desberdinetako borondateak elkartzea, eta erabakitzeko eskubidearen zilegitasuna, beharra eta aukera defendatzeko argudioak zabaltzea", azpimarratu dute.

Gure Esku Dago mugimendua da antolatzailea, eta, jakitera eman duenez, "Nazioa gara, erabakitzeko eskubidea dugu, herritarron garaia da" izango da lelo nagusia.

123 kilometroko luzera izango duen giza katea Irurtzun, Huarte-Arakil, Beasain, Urretxu, Arrasate eta Elorriotik igaroko da, besteak beste.

Gure Esku Dago mugimendua maiatzean aurkeztu zuten, eta erabakitzeko eskubidearen alde dauden ideologia desberdineko pertsonak elkartzea du helburu.


Dantzariak auzoz auzo, eta denak batera Plazan

Dantzari Festak gaur du egun potoloa. Euskal Herriko zazpi probintzietako dantzariak ibiliko dira goizeko 11:00etatik aurrera, auzoetan, eta 13:30ak inguruan, denak elkartu eta Ikurriñaren dantza egingo dute Gudarien plazan. Aurten gainera, lehenengo aldiz, erraldoi eta buruhaundiek lagunduko diete dantzariei.

Arratsaldeko 15:00etan bazkaria, eta berriz fuego ekingo diote erromeriari, 18:00etan, kalez kale.


Alaves-Athletic euskal derbia, denboraldiko azken partida Mendizorrotzan

Abelardoren taldeak denboraldia 50 punturekin amaitu nahi du; bilbotarrek, berriz, Ziganda ez duela jarraituko konfirmatu ostean, burua datorren denboraldian dute.

Alavesek Athleticen aurka jokatuko du denboraldiko etxeko azken partida. Tentsio gabeko euskal derbia izango da, bi taldeek ez baitute ezertxo ere jokoan.

Arabarrek garaipen batekin agurtu nahi dute denboraldia Gasteizen eta bigarren itzuliari amaiera ona eman. Abelardo iritsi zenetik, Alavesek 38 puntu atera ditu 23 partidetan.

Taldeak 50 punturekin amaitu nahi du denbvoraldia, eta horretarako Athletici irabazi behar dio larunbatean eta Sevillari datorren asteko azken jardunaldian.

Bilbotarrei dagokienez, zuri-gorriek badakite jada 'Kuko' Ziganda entrenatzaileak ez duela datorren denboraldian jarraituko.

Horrela, Athleticen arreta bulegoetan jarrita dute entrenatzaile berria nor izango den eta datorren denboraldiko jokalarien zerrenda osatzeko nahian. Mendizorrotzan nola jokatuko duten ikusi beharko da, azken hilabeteetan itxura oso kaskarra eman eta azken urteetan Europarako sailkatuta irabazitako sinesgarritasun ia osoa galdu ostean.

Ustezko hamaikakoa

Alaves: Pacheco; Martín, Maripán, Ely o Laguardia, Diéguez; Ibai Gómez, Tomás Pina, Manu García o Wakaso, Rubén Sobrino; Munir eta Demirovic.

Athletic: Kepa; Unai Núñez, Yeray, Iñigo Martínez; De Marcos, Beñat, Mikel Rico, Saborit; Williams, Muniain eta Aduriz.

Epailea: Xavier Estrada Fernandez (Kataluniako batzordekoa).

Estadioa: Mendizorrotza.

Ordua: 18.30ean.


EH Sozialistak erreforma laborala "frankismo bukaeratik langileen aurkako eraso handiena" dela dio

Frankismo garaiaren amaieraz geroztik, erreforma laborala "langile klasearen eskubideen aurka egindako eraso handiena" dela azaldu du gaur, Euskal Herria Sozialistak: "Burgesiak ez du inolako asmorik langile klasearen aurkako erasoaldia leuntzeko. Erreforma honekin, langileak inolako babesik gabe geratzen dira, eta horrela errazagoa da enpresetan beldurra sartzea", nabarmendu du bozeramaleak. Bide beretik, Espainiako Gobernuak onartu berri duen erreformaren helburua, "enpresari handiek krisiaren erdian negozio handia egiten jarraitzea" dela salatu du EH Sozialistak.

Egoera honen aurrean, "langile familien eskubideen aurkako erasoaldiak erantzuna izatea" beharrezkotzat jo dute agerraldian. Jomuga hau aurrera eramateko bidean, ELA, LAB, CCOO, UGT eta CIG sindikatuek greba orokorra egun bererako deitzea "oso positiboa" izan dela azpimarratu dute: "Ekintza batasuna, langileen gehiengoa erakartzen duena, oinarrizko arma da elkartuta dagoen etsaiari aurre egiteko".

Azkenik, kapitalismoa gizakiarentzat "mehatxua" dela aldarrikatu du EH Sozialistak, sistemak, "Europan ere XIX. mendeko lan eta bizi baldintzetara itzularaztea" nahi duela gaitzetsiz.

Lan erreformaren nahiz murrizketen aurkako aldarriekin amaitu dute agerraldia, datorren martxoaren 29ko greba orokorrerako deia eginez.


Gari & Maldanbera taldearen emanaldia eguenean izango da

Kalean! egitasmoaren barruan emanaldia eskainiko du Gari & Maldanbera taldeak. Lazarraga parkean izango da emanaldia hilaren 26an, 19:00etan.

Eguenean, hilaren 26an, Gari & Maldanbera taldeak kontzertua eskainiko du Lazarraga parkean, 19:00etan –euria bada, Atzeko kalean–.

Uztailaren 4an jo behar zuten, baina, ekaitz arriskuarengatik, atzeratu egin zuten emanaldia. Hertzainak taldeko abeslari ohia taldeko formatuan dabil azken urteotan. Natxo Beltran da bateria-jolea, Oier Aldekoa baxu-jolea Miguel Moyano gitarra-jolea eta, nola ez, Iñaki Garitaonandia Gari ahotsa. 2016ko abenduan atera zuten Estutu izeneko diskoa. Lehengo rock erradikal euskaldunetik urrundu da legazpiarra, eta orain, pop doinu lasaiak dira nagusi haren lanetan.


Dokumentala gaur

Korrika kulturalaren barruan gaur Korrikari buruzko dokumentala jarriko dute Biterin. Arratsaldeko 19:30etan hasita.


Kokagune berria du, jada gure artean den Olentzerok

Herriko saltokiekin batera, eguberriz girotu zaigu herri erdigunea. Abenduaren 24ra arte itxaron gabe, Olentzero ere heldu zaigu urtero moduan. "Okerrik" ez bada, gabonak amaitu arte gure artean izango da. Baina honez gero, ondoko irudia ikusita ohartuko zinetenez, kokagune berria du Euskal Herriko ikazkin ezagunenaren estalpeak. Mikel Laboa plaza ondoko errotondatik, garai bateko parke gunera lekuz aldatu baitu aurten Usurbilgo Udalak.

Ikasleen kantu saioak

Olentzeroren etorrerarekin abiatuko dira egunotan, gabonetarako antolatuak dauden ekimen mordoa. Bereziki haur eta gaztetxoei zuzendurikoak. Txikienek, ia hiru asteko oporraldi luzean eskura izango duten aisialdi eskaintza zabalean ez galtzeko, NOAUA!ko gehigarriaz gain, Udalak haientzat gida modukoa kaleratu du. Antolatu diren ekimenen egitaraua eskuorri batean bildu eta oporretarako ixtear diren ikastetxeetan banatzekoa zen egunotan.

Aginagako Eskolan eta Udarregi Ikastolan hain zuzen, ostiral hau izango dute azken klase eguna. Zubietan astelehenean joango dira oporretara. Denek kantuan eta San Tomas festaren inguruan borobilduko dute ikasturteko lehen hiruhilekoa. Ikusi:

Abenduak 18, ostirala

Aginagako Eskolan:

Goizean zehar, Aginagako Eskolakoak kantuan kalejiran ibiliko dira, Aginagatik barrena.

Udarregi Ikastolan:

09:30-10:50 LH eta DBH-koen gabon kanta saioa:

-LHkoen ibilbidea: "Agerialdetik ikastola gorrira, Haur Eskolara, Kale Zaharreko plazara, aldapatik jaitsi eta Eroskiko biribilgunera, Zubiaurrenea kaletik Bordatxoko biribilgunera eta handik ikastolara".

-DBHkoen ibilbidea: "Eraikin gorritik Mikel Laboa plazara, beheko botikako plazara, Artzabalera eta handik ikastolara".

11:25 HH-ko haurren gabonetako kantu saioa. Ibilbidea: "Agerialdetik abiatu eta ikastola gorrira, han lehen geldialdia. Ondoren biribilgunean, Olentzeroren aurrean eta azken geldiunea frontoian izango da. Bertan, ikasitako gabon kanta guztiak gerturatzen garenok elkarrekin abestuko ditugu".

17:00 Olentzero eta Mari Domingiren etorrera Haur Eskolako 2-3 urteko geletara.

Ondoren, jolastokian haur, hezitzaile, guraso eta herritarrak elkartu eta gabon kantak abestuz kalejira frontoira.

18:15ak aldera, frontoira iristea. Haur Eskolakoentzako askaria, musikak girotua; pintxo eta sagardo dastaketa.

Abenduak 21, astelehena: San Tomas Festa Zubietan

Goizean zehar, Santo Tomas Festa Zubietako Eskolan: gabonetako kantu emanaldia eta musikak giroturiko txistor jana.

Antolatzailea: Zubietako Eskola.


Gizon bat atxilotu dute Bilbon bikotekide ohiari eraso diolakoan

Bizilagunek eman zioten abisua Ertzaintzari.

Ertzaintzak 28 urteko gizonezko bat atxilotu zuen larunbat goizean, bikotekide ohiari erasotzea eta urruntze agindua urratzea leporatuta.

Abisua emakumearen bizilagunek eman zuten, haren oihuak entzun zituztenean. Emakumeak ireki zien atea segurtasun indarrei. Urratuak zituen lepoan eta bularrean, eta kolpeak zangoan.


Leire Lopez Espainiaren esku utzi du Frantziak

Frantziak Espainiako poliziaren esku utzi du Leire Lopez preso politiko beasaindarra. Espainiako Auzitegi Nazionalak egin zuen Lopez espainiaratzeko eskaera, delitu terroristak egotzita. Lopez 2008an atxilotu zuten Cauteretsen (Frantzia), Garikoitz Azpiazu Txeroki ETAko ustezko buruzagiarekin batera.


Euskal herritarron kultur ohiturak eta kontsumoa hizpide 'Faktoria' saioan

Aktualitateak dakartzan albiste nagusiak aztertuko dituzte solasaldian, Amatiñok eguneko sinadura jarriko du eta Itxaso Mendiluzek arte gogoeta egingo du.

08:00etan, solasaldian, aktualitateak dakartzan albiste nagusiak aztertuko dituzte Xabier Riezu, Iker Rioja eta Maite Ubiriarekin 'Faktoria' saioan. Eguneko sinadura, berriz, Amatiñok jarriko du 08:00etako albistegiaren aurretik.

09:30ean, euskal herritarron kultur ohitura eta kultur kontsumoari buruz arituko dira. Datuak eta joera nagusiak aztertu dituzte, azken aste hauetan, soziometroak, batetik, eta Elkar Fundazioarentzat SIADECO etxeak egindako inkestak, bestetik. Bateko eta besteko emaitzak aletuko ditu goizeko saioak, Joxean Muñoz Eusko Jaurlaritzako Kultura sailburuordearekin eta Juan Mari Larrarte Elkar argitaletxeko komunikazio arduradunarekin.

09:50ean, Itxaso Mendiluzek arte gogoeta egingo du.

07:00etatik 13:00etara izango da martxan 'Faktoria'.


Azkenera arte sufritzen

Coutinhok eta Neymarrek luzapeneko minutuetan sartutako golei esker irabazi du Brasilek, eta eskura du final-zortzirenetan sartzea. Costa Rica Munduko Kopatik at geratu da, porrot eginda


Caja Laboralek aise gainditu du Herbalife Kanaria Handia

Andres Nocionik eta Nemanja Bjelicak ederki gidatu dute taldea, eta Dusko Ivanovicen mutilek garaipen garrantzitsua lortu dute Kanaria Handian.

Baskoniak etxteik kanpora denboraldiko aurrenko garaipena eskuratu du Herbalife Kanaria Handia 64-80 gaindituta. Dusko Ivanovicen mutilek partida hasiera bikaina egin dute, 14-27ko partziala eskuratuta, eta azkenengo laurdenean neurketa irabazteko lan txukuna egin dute (11-22ko partziala). Nocioni eta Nemanja Bjelica taldeko onenak izan dira.

Arabako taldeak partida ederki hasi du, eta Andres Nocionik eta Nemanja Bjelicak bikain gidatu dute erasoa. Baskoniak 6-16koa jarri du markagailuan, erraz, eta Herbalifek ezin izan du Ivanovicen mutilen erritmo bizia jarraitu. Defentsan kamuts aritu da Kanaria Handia, eta lehenengo laurdena 14-27ko markagailuarekin bukatu da.

Bigarren laurdenean etxeko taldeak defentsa sendotu egin du, eta erasoan asmatzen hasi da. Caja Laboralek intentsitatea galdu du, eta Prestesek eta Nelsonek min handi egin dute barneko jokoan. Hala ere, atsedenladian 39-45 markagailuan goitik mantendu da Baskonia.

Atsedenaldiaren ostean Caja Laboralek gogor sakatu du erasoan eta 0-8ko partzial garrantzitsua lortu du (42-53). Hala ere, Kanaria Handia sendo mantendu da, eta talde lan onari esker Pedro Martinezen gizonek markagailuan aldea murritzea lortu dute (53-58).

Baskoniak lan bikaina egin du azkenengo laurdenean, eta defentsa sendoari eta 11-22ko partzialari esker ‘harkaitza’n berriro garaipena eskuratu du. Andres Nocionik eta Nemanja Bjelicak euren zenbakiak borobildu dituzte, eta Ivanovicen taldeak denboraldiko bigarren garaipena lortu du. Azken emaitza 64-80koa izan da.

Fitxa teknikoa:

64. Herbalife Kanaria Handia 2014 (14+25+14+11): Scheyer (3), Toolson (10), Nelson (17), Prestes (12) eta Newley (9) -hasierako bostekoa-, Beiran (3), Bellas (5), Baez (5) eta Dominguez (-).

80. Caja Laboral (27+18+13+22): Nocioni (24), Nemanja Bjelica (12), Heurtel (9), Oleson (12) eta Lampe (12) -hasierako bostekoa-, Milko Bjelica (-), Hernandez-Sonseca (-), Cabezas (5), San Emeterio (4) eta Causeur (2).


Martxan daude Urdanibia plazako kamerak

Dagoeneko martxan daude Urdanibia plazan jarritako kamerak. Joan den uztailean jarri arren, itzalita egon dira, baina hemendik aurrera, etengabe irudiak hartzen egongo dira.

Lourdes Larraza Udaltzaingo ordezkariak jakinarazi duenez, Eusko Jaurlaritzatik beharrezko baimenak lortu dituzte, eta horren ondoren piztu dituzte kamerak.

Larrazak gogorarazi duenez, 2015eko maiatzean eskaera bat jaso zuten HAZen segurtasun kamerak jartzeko hiriko zonalde batzuetan: alde zaharra, Uranzu kalea, Arbesko errota eta inguruetan. Horrekin batera, bizilagunen eta merkatarien 882 sinadura jaso zituzten.

Hain zuzen, inguru horretan bizi zituzten gatazka eta elkarbizitza egoerak bultzatu zuten eskaera hori egitera, eta auzo horietako bizilagunekin elkartu ziren Ertzaintza, Udaltzaingo eta udala, irtenbide bat bilatzeko.

Larrazak gaineratu du udaltzainen presentzia areagotzeko asmoa dute ere.

Lourdes Larraza, kameren gaineko azalpenak ematen, joan den uztailean.


Ainhoa Merzero sopranoa eta Alberto Saez pianojolea II

Ainhoa Merzero sopranoa eta Alberto Saez pianojolea II. Aste Musikalaren barnean kultur-etxean emandako kontzertuan.


Emaitzek esfortzua baino pisu gehiago dutenean

Nota eta emaitzen menpe bizi gara esfortzuaren menpe baino gehiago. Honela, nota onak ateratzen baditu pisua emaitzetan jartzen da, esfortzua bigarren mailan geratuz.

Puntu honetan, denok ezagutzen ditugu memorizatzeko gaitasuna duten ikasleak eta ia esfortzu handirik gabe emaitza onak lortzen dituztenak, eta denok ezagutzen ditugu ere ,saiatu arren esfortzu horrekin lotuta emaitza kaxkarra lortu dituzten ikasleak ere.

Bestalde, denok argi daukagu ere gizartea aldatu dela eta gaur zein biharko bizimodu eta lan merkatuak nota onak soilik baino beste gaitasun batzuk eskatuko dituela adibidez; esfortzua, frustazioarekin bizitzen jakitea, saiatzea eta helburuak batzutan lortzen direla eta beste batzutan ez direla lortzen jakiteak eta antsietatearekin nola bizitu.

ESFORTZUA BALORATU DEZAGUN

FOKUA ALDATU: Baloratu esfortzua, lana eta kostantzia, emaitzak baino. Garrantzitsuena saiatzea da eta lan egitea emaitzak soilik baino

NOTEN ZENBAKIAK EZ DAUKA HAINBESTEKO PISURIK: Notetako zenbakia(5,8, 6,) garrantzia dauka batxilergotik aurrera, selektibitateko emaitzarekin ikasi nahi duen ikasketetako nota media egiten delako. Bitartean, pisua daukana gainditzen joatea da.

FRUSTAZIOAREN BIZI: Askotan frustrazioa nagusitzen da, ikasi eta espero dituen emaitzak ez dituenean lortzen. Frustrazioa bizitza guztian izango dugu bidelagun, gero eta lehenago identifikatu eta estrategiak landu are eta hobeago biziko gara.

EZ KONPARATU: Beste ikasleekin edo anai arrebarekin ez konparatu eta alperra da , narratsa… horrelako adjetiboak albo batera utziko ditugu

EZ ETSI: Lan ohituren bitartez saiatu eta epe luzerako ikuspegia eduki. Konfiatu gure seme edo alabaren gaitasunetan eta berezkoak dituen alderdi positiboak baloratu eta esan.

Notek kalte handia egin dezakete ikaslearen autoestimuan. Beraz garrantzitsua da guraso zein hezitzaile bezala fokua esfortzuan eta lan ohituretan jartzea. Laguntza eskaini eta bidelagun bagara, konfiantzazko harremana lortzen ariko gara.


Radosevic kroaziarrak Eibarren jokatuko du, utzita

Erdilaria da, 21 urte ditu eta 21 urtez azpiko selekzioarekin jokatuta ditu hainbat partida. Napolitik dator, eta Eibarrek fitxatzeko aukera izango du lagapena amaituta.

Eibarrek Josip Radosevic erdilari kroaziarraren lagapena adostu duela Napolirekin, eta denboraldiaren amaierara arte izango da Ipuruan jokalaria. Eibarrek, baina, fitxatzeko aukera izango du, lagapena amaituta.

Radosevicek 21 urte ditu, 21 urtez azpiko internazionala da eta Rijekan jokatu du azken urte eta erdian, Kroaziako lehen mailan.


ALBEko GAZTEEN IKASTURTE AMAIERAKO EKITALDIA

Ikasturte luzearen ostean, amaierako ekitaldiaren eguna ezarri dugu: ekainaren 9a. Egun horretan Algortako Tellagorri plazan eta 18:00etan hasita, ALBEko bat-bateko taldeetako bertsolari gazteek bertsosaioa egingo dute, bertso ederrez betetako ikasturtearen erremate dotore gisa. Etorri eta flipatu gazteon mailarekin!!! http://albe.eus/berriak/693-albeko-gazteen-ikasturte-amaierako-ekitaldia

www.albe.eus


Lakaxita Gipuzkoa Zutik-ekin

Gipuzkoa Zutik mugimendua toki batetik eta bestetik babesa jasotzen ari da, eta Irundik hainbat keinu egin dizkiete, azkena, Lakaxitaren eskutik.

Lakaxita Zutik pankartaren azpian agertzen dira gaztetxeko hainbat kide Gipuzkoa Zutik-en logoarekin, eta Bizitza da handiena traolarekin.

Aurretik ere errausketaren kontrako kartelak ere jarri dituzte Irunen.

Gipuzkoa Zutik herritarren mugimendua da. Maiatzaren 30etik kaleak hartu ditu, eta errauste plantak sinbolizatzen duena adibide gisa hartuta, egungo sistema ezbaian jartzen du; alegia, bizitzari lehentasuna ematen dio etekin ekonomikoari beharrean.

Lakaxitak babesa eman dio Gipuzkoa Zutik mugimenduari.


Arreta gunea

Jakin-mina dut Trump Clinton bezain txarra edo, hobeki esan —orain Obama aipatu ohi denez horrelako konparazioetan—, Trump Obama bezain txarra dela uste eta esaten dutenek noiz emanen dioten beren buruari Trumpen neurriak kritikatzen hasteko baimena? Epe bat neurgarria finkatu dute? Hala bada, egunetan neurgarria ala eskubide urraketetan? Trumpen kontrako adostasun orokortua apaltzen hasi artekoa, hau da, hainbat jenderekin (edo hainbeste jenderekin) bat etortzeko aukera txikitzen denean?

Nik, beraiek banintz, baloia kanpora jaurtiko nuke, munduko eskubideen murrizketa guztiak AEBetan orain gertatzen ari direlako inpresio interesatua salatzera joaz. Ez da kezkagarria hemengo albistegi guztiek egunero Washingtonen sinatu dekretu batekin irekitzea? Ez dago beste inon horiek bezalakorik edo larriagorik? Egon behar dugu haien zilborrari begira? Sistema honek Trumpen politikekiko desadostasuna, zuzenean adierazi gabe, iradokitzeko gaitasunaz gain, onpentsalari besterenduen iritzi buenistaren kontra lerrokatzeko abantaila ere badu.

Aholku bat da. Beharbada, bide hobeak izanen dira. Hau hartuz gero, presta daitezela, beste (edozein) hautagai(a) nahiago genuenok ere notizien arreta guneaz nekatzen hasi baino lehen.


Gaur hasiko duten Bergara Hiria Torneoak erakutsiko ditu lehen zertzeladak

Gaur, hilak 30, hasiko dute Bergara Hiria Futbol Torneoa. Bailarako denboraldi-aurreko lehen lagunartekoa izango da asteburukoa, eta Mondrak, Bergarak, Aretxabaletak eta mailaz igo den Antzuolak jokatuko dute. Hala, txapelketak balioko du, denboraldi berrira begira talde bakoitzaren lehen zertzeladak ikusteko. Gaur, Bergarak Antzuola hartuko du (Agorrosin, 18:30).

Lagunarteko torneoa hasteko ez dute modu txarra aukeratu bergararrek, aurtengo denboraldian gatz eta piparrez betetako derbiak izango dituzte antzuolarren kontra, eta hain zuzen, euren kontra jokatuko dute lehenengo partidua (gaur, 18:30ean). Zaleek oraindik gogoan dute duela hiruzpalau urte bi taldeak erregionalean zeudenean izandako derbiak –berdegunean lehia galanta izan zuten, baina kanpoan lagunarteko giroa. Bergarak urte ederra egin zuen orduan, Manu Diazen aginduetara, baina Antzuolaren kontrako bi partiduak galdu egin zituzten. Aurten, ostera, bi taldeak zein baino zein gehiago ikusiko ditugu ligan, eta gaurkoak balioko du derbi horiei osagaiak gehitzen joateko.

Zapatuan, Mondra-Aretxabaleta

Zapatuan, ostera, Mondrak eta Aretxabaletak jokatuko dute torneoko bigarren kanporaketa. Hala, erregional preferentean jokatuko duen Gotzon Urzelairen talde eraberritua, eta ostera ere Hirugarren Mailara begira egon nahiko duten Albistegiren taldea izango dira aurrez-aurre. Partidu hori 18:00etan hasiko dute. Eta bi kanporaketa horietako talde onenek domekan jokatuko dute finala, hori ere 18:00etan, Agorrosinen.

Jose Luis Agirrenen omenezkoa, eta Arrasate Hiria Torneoa, ostera, datorren asteburuan jokatuko dituzte.


"EAJ ez da egongo Alderdien Legearen itzalpean dagoen akordio batean"

Alderdi jeltzalean batasuna erabatekoa dela esan du Ortuzarrek eta garbi dutela oposiziotik ez dutela onartuko "garatutako autogobernuan atzerapausorik". PPren eta PSOEren asmoen kontrako erantzuna gizartetik atera behar dela iritzi dio BBBko lehendakariak, "bai hauteskundeetan bai eragileen artetik".


Rios Montt diktadore ohia genozidiogatik epaitu dute Guatemalan

Arrisku Handienaren Epaitegiaren aburuz, 1932 eta 1983 urte bitartean Armadak hildako 1.771 indigena ixilen heriotzaren erantzule da buruzagi ohi guatemalarra.

Arrisku Handienaren Epaitegiak 80 urteko espetxe-zigorra ezarri dio Jose Efrain Rios Montt Guatemalako diktadore ohiari, genozidio eta gizateriaren aurkako delitua leporatuta. Epaitegi horren aburuz, 1932 eta 1983 urte bitartean Armadak hildako 1.771 indigena ixilen heriotzaren erantzule da buruzagi ohi guatemalarra. Jose Mauricio Rodriguez Sanchez Inteligentzia Militarraren buruzagi ohia, ordea, absolbitu dute.

Jazmin Barrios epaitegiko presidenteak dioenez, Rios Monttek genozidiogatik 50 urte beteko ditu kartzelan, eta gizateriaren aurkako krimenengatik beste 30 urteko emango ditu espetxean. Epaitegian zeudenek bero txalotu dute ebazpena. Bariosek azpimarratu duenez, "Guatemalan bakea lortzeko, aldez aurretik justizia izan behar dugu".

Tratu ankerra

"Ixilen aurkako ekintzak ez zIRen bat-batekoak izan, aldez aurretik prestatu zituztelako", esan du Barriosek, "Rios Monttek herritarrei tratu krudela ematea baimendu du. Akusatuak jazotakoaren berri zuela eta hura ekiditeko ezer egin ez zuela uste dugu".

"Rios Monten jarrerak genozidioaren egilea dela utzi du agerian, ez du logikarik buruzagi ohiak Quicheko herrixkan gertatzen ari zenaren berri ez izatea", nabarmendu du epaitegi horren presidenteak 'Prensa Libre' Guatemalako kazetak jaso duenez.

Atzerapenik gabe sartuko dute kartzelan Rios Montt. Epaileak azpimarratu duenez, ebazpen horrek "egia omentzen du, eta iraganaren zauriak sendatzen lagunduko du".


Olite-Azagrara

joateko izen ematea

Goiz Eguzki elkarteak irteera egingo du otsailaren 23an Olite-Azagrara eta bertara joateko 110 lagunentzako lekua dago. Izena emateko epea gaur irekiko da, 17:00etan, eta lekuak betetzen direnean itxiko dute.


[Argazkiak] Joaldunak, atorrak, lamiak eta zakuzaharrak Arrigorriagan

Otsailak 25 dituen honetan, joaldunak edo zanpantxarrak, atorrak, sorginak, lamiak eta txatxoak ikusi ahal izan dira Arrigorriagan. Euskal Herriko Inauteri tradizionalak bat egin dute bertan eta jokoan aritu dira goizean zehar. Bitartean, umeentzako tailerrak izan dira udaletxe ondoan.


“Botere harremanak direla eta gertatu den indarkeria sexistaren kasu bat da”

Urola Kostako Koordinadora Feministako kideek atzo (astelehena) arratsaldean agerraldia egin zuten Azpeitiko Emakumeen Txokoan, Amaia Azkue “indarkeria sexistaren ondorioz eraila” izan zela nabarmendu dute, “gure ustez botere harremanak direla eta gertatu den indarkeria sexistaren kasu bat da”. Hala, “samina, elkartasun eta babes osoa” azaldu die Amaia Azkueren familiarteari eta lagunei. Ostiralean, martxoaren 16an, mobilizatzera deitu dituzte herritarrak Orion (20:30ean, herriko plazan), Zarautzen (19:00etan, udaletxeko plazan), Getarian (20:00etan, udaletxearen aurrean), Zumaian (19:30ean, magnoliopean) eta Azpeitian (19:30ean, herriko plazan).

Urola Kostako Koordinadora Feministaren prentsaurrekoa Azpeitiko Emakumeen Txokoan


Bosgarrena gura du

Sasoi honetan gol gehien sartutako bi jokalariak gabe luzatu nahi du garaipen bolada Athleticek. 30 urte luze daramatza hori lortu gabe.


Mugitzeko mobilizazioa

Elkarrekin aurrera egiteko prest gaude lelopean manifestazio handi bat izango da gaur arratsaldean, Bilbon, Sarek deituta. Espainiako Gobernuaren ordezkariak ETAtik aldentzeko eskatu die presoei.


Pintxo lehiaketa, Laurak Bat-ek antolatuta

XIV. aldiz ospatuko du Laurak Batek pintxo lehiaketa, bihar eta etzi. Iragarri dutenez zortzi tabernek parte hartuko dute, guztiak Antxokoak: Kamio, Dani, Ekarri, Iparra, Prost!, Ezer Gaizki, Laket eta Mimos tabernetan dastatu ahal izango dira lehiaketara aurkeztuko dituzten pintxoak 1,80 euroan.

Laurak Bat-ek bi sari banatuko ditu, bat profesionala eta Trintxerpeko elkarte batek emango duena, eta bigarrena bezeroek beren botoen bitartez emango dutena.

Bozka ematen dutenek ere suerta daitezke irabazle. Izan ere, Laurak Bat-ek bi lagunentzako zazpi afari zozketatuko baitute, pintxo onena hautatzeko bozketan parte hartzen dutenen artean.

Sari banaketa igandean izango da Antxoko Kultur Etxean goizeko 11:00tan.


EAJ nagusi Txorierrin

Eusko Alderdi Jeltzalea izan da boz gehien jaso duen alderdia irailaren 25ean egin ziren Eusko Legebiltzarreko hauteskundeetan. Ondorioz, EAJ-k 29 eserleku lortuko ditu Gasteizen, aurrekoetan baino bi gehiago; EH Bilduk, 17, hau da 2012an baino lau gutxiago; Elkarrekin Podemosek, 11; eta PSE-EEk (zazpi galdu ditu) eta PPk (eserleku bat galdu du), 9. UPyD, aldiz, ez du bere eserlekuari eusteko gauza izan eta ordezkaririk gabe gelditu da. Txorierriri dagokionez, emaitza antzekoak izan dira. EAJ-k herri guztietan irabazi du, Larrabetzun izan ezik. Han EH Bilduk lortu du babes handiena. Hurrengo taula hauetan, emaitzak, herriz-herri.


Lau eguneko festak busti du herria

Igandean bukatu ziren Okondoko San Bartolome festak. Denetariko ekintzak utzi ditu aurtengo egitarauak.


Ondarroa AEk brontzezko domina lortu du Euskadiko Distantzia Luzeko Txapelketan

Euskadiko distantzia luzeko txapelketa lehiatu zuten domekan [martxoak 7] Legution, eta Ondarroa Arraun Elkarteko gizonezkoen taldeak brontzezko domina irabazi zuen. Hamar segundoren barruan sartu ziren lehenengo hiru sailkatuak.

21:04 denboragaz Zierbenarentza izan zen garaipena, zortzi segundora bigarrena Donostiarra izan zen, eta Ondarroa bigarrenarengandik bi segundora sartu zen. Orio (21.15) eta Hondarribia (21.17) ere podiumetik hurbil egon ziren. Bestalde, Mutriku azken sailkatua izan zen, 23.24 denboragaz.

Emakumezkoetan June Aranbarri ondarrutarrak urrezko domina eskuratu zuen Donostiarragaz; Aranbarri aurten hasi da taldean. Alde estua egon zen lehenengo bien artean. Donostiarrak 15.41 markagaz lortu zuen txapeldun izatea, eta segundo bakarra atera zion Oriori. Hondarribiarentza izan zen brontzezko domina (15.49).

24 tripulazio aritu ziren lehian: 11 gizonezkoetan, 7 emakumezkoetan eta 6 beteranoetan. Azken horretan, Zarauzko Badok 13ko tripulazioa izan zen azkarrena 15.35,13ko denborarekin, baina, ondoren, epaileek deskalifikatu egin zuten, bere traineruak araudiak baimentzen duena baino 5 kg gutxiago pisatzen baitzuen. Ondorioz, Fortunako eskifaia donostiarrak lortu zuen urrezko domina. Zilarra Mundakarentzat izan zen; Fortunak baino 73 ehunen gehiago egin zituen

.

Beteranoen eta emakumezko seniorren taldeek 4.000 metroko ibilbidea bete zuten, bi luze eta ziaboga bakarrarekin, eta gizonezko seniorrek, berriz, 6.000 metroko ibilbidea burutu zuten.


Murgak Urkulluri esan dio egoera «ona» dela, alarmaz erabaki dezan

Basurtuko eta Txagorritxuko ospitaleetan ugaritu egin dira positiboak, baina Murgak azaldu du «kontrolpean» dagoela egoera. Nafarroan ez da egon ez positiborik eta ez hildakorik


Indiara joateko, izen ematea

Fotoeskolak Indiara antolatu du hurrengo bidaia, Aste Santuan. Bombay, Bhuj, Mahdavi eta Kutch bisitatuko dituzte. Informazioa eskatu eta izena eman nahi duenak zabalik du epea. Horretarako: haritzarrondo@gmail.com edo 661 432 242 telefonora deitu. www.fotoeskola.wordpress.com helbidean ere, badago informazioa. Prezioa 700 eurokoa da; hegazkina aparte.


Musikari buruzko dokumentalak proiektatuko dira otsailean, Mutrikun

Mutrikuko Udalak antolatuta, Fermin Muguruzak gidoia idatzi eta zuzendutako Next music station dokumental sorta proiektatuko da Zabiel kultur etxean. Dokumental sorta horretako hiru proiektatuko dira Mutrikun, eguenero, 19:00etan.

Herrialde arabiarretako bederatzitan –Libano, Siria, Aljeria, Tunez, Maroko, Egipto, Kuwait, Oman, Yemen eta Sudan– musikari buruzko dokumental sorta zuzentzeko enkargua jaso zuen Muguruzak Al Jazeera Documentary Channel katearen eskutik. Dokumentalek, hain zuzen ere, arabiar munduko errealitatea jasotzen dute.

Mutrikun sortaren lehen hiru kapituluak ikusi ahal izango dira, honako egunetan: bihar [otsailak 2], Next music station I. Egypt, 2011; otsailaren 9an, Next music station II. Kuwait/Yemen/Bahrain, 2011 eta otsailaren 16an, Next music station III. Lebanon, 2011.

Otsailaren 23an, bestalde, Party & borroka (Txalaparta, 2016) liburuaren aurkezpena egingo da, Zabiel kultur etxean, 19:00etan. Antolatzaileek azaldu dutenez, Ion Andoni del Amo liburuaren egilea bertan egongo da, liburuari buruzko azalpenak ematen.

Liburua Del Amok Euskal Herriko Unibertsitatean aurkeztutako doktore tesi bat da, eta bertan azken 60 urteko musika joerak eta euskaldunek ondo pasatzeko dituzten ohituren inguruko azterketa sakona egin du. Egileak eztabaida sortu nahi izan du bere saiakerarekin, baita egun entzuten den musikaren inguruko hausnarketa piztu ere.

Oro har, musika, kultura eta jendartea aztertu ditu Del Amok liburuan. Musika kontsumitzeko era aldatu egin dela dio, eta geroz eta musika aukera gehiago dagoen arren, abesti berak entzuten direla jaso du liburuan.


Otsailaren 19ra atzeratu du Parlamentuak Euskararen Legea aldatzeko proposamenaren eztabaida

Biharko osoko bilkuran eztabaidatzekoa zuten D eredua Nafarroa osora hedatzeko proposamena, baina PSNk eskatuta, otsailaren 19ra atzeratu dute. Zendu berri den Maria Victoria Arraiza parlamentariaren ordezko izanen denak kargua hartzeko denbora behar dutela argudiatu dute PSNtik.


Auto klasikoak bertatik bertara ikusteko aukera asteburuan

Gaur eta bihar X. Klasikoen Rallya korrituko dute, Durangoko Ezkurditik abiatuta. Guztira, estatuko hainbat txokotatik etorritako 70 klasiko batuko dira eta, horrenbestez, \"kantitateari zein kalitateari dagokionez, espainiar estatuko mota honetako ekimenik garrantzitsuena da\", Clasicas Durango elkarteko kideek azaldu dutenez. 60ko hamarkadatik 1985era arteko alerik onenak batuko dira: AC Cobra, Alpine, MG, Mini, Lancia, Porsche, Alfa Romeo… 17:00etatik 20:00etara, auto guztiak Landako Erakustazokan ikusgai egongo dira gaur. Segidan, Ezkurdi plazatik lasterketari ekingo diote; ibilbidea oraindik ezagutzera eman ez duten arren, Abadiñon, Eibarren, Elgetan, Elorrion eta Iurretan ibiliko direla aurreratu dute antolatzaileek. Beti legez, pilotuek eta kopilotuek elkar ondo hartu beharko dute, gehienez, 50 kilometro orduko abiaduran, antolatzaileek ezarritako denboretatik ahalik gertuen ibiltzeko. Lasterketako bigarren tarteak Bizkaiko kostan zehar eramango ditu parte-hartzaileak -Laida eta Lekeitio- eta Arratetik bueltatuko dira.

Klasikoetan klasikoenakZapatuan, 10:00etan, beste 30 auto klasiko ikusteko aukera egongo da. 50 urte baino gehiago dituztenez, auto horiek ez dute lasterketan parte hartuko. Ondoren, 11:00etan, Muniketara joango dira. 14:00etatik 16:00etara, Abadiñon bazkalduko dute parte-hartzaileek. Amaitzeko, arratsaldean Arratian eta Otxandion zehar 180 kilometroko ibilbidea egingo dute.


Azken topagunea bihar, Hernanin

Beteberritzen egitasmoaren bosgarren eta azken topagunea egingo da bihar Beterri garapen Agentzian (Florida auzoa, 28), 10:30etatik 13:00etara. Helburua da Beterrin berrikuntza soziala garatzea. Biharko saioan eskualdeko diagnostikoa osatu, aurrera begirako erronkak landu, topagunearen jarraipena eta funtzioak zehaztu eta prozesuaren balorazioa egingo dira. Parte hartzeko deitu 943 25 63 47ra edo idatzi: admi.beterri@hernani.eus.


Nekane Balluerkak hitzaldia emango du gaur Ordizian

ORDIZIA // Gaur arratsaldean, Ordizientzia zikloko lehenengo hitzaldia izango da. Nekane Balluerka EHUko errektorea izango da hizlaria eta Psikologia eta metodologia gizartearen zerbitzura hitzaldia eskainiko du. Lemniskata Goierriko Zientzia Elkarteak antolatzen du Ordizientzia, udalaren laguntzarekin. Hitzordua 19:00etan izango da, Barrena kultur etxean.


Europako Alderdi Popularrak eten egin dio Orbanen alderdiari erabakietan parte hartzeko eskubidea

EAP Europako Alderdi Popularrak Viktor Orban Hungariako lehen ministroaren Fidesz alderdia zigortu du, baina ez du taldetik bidali.

Vikotr Orbanen alderdia zigortu du EAPk. Behin-behinean, ez du alderdi europarraren eztabaidetan hitz egiteko eta bozkatzeko eskubiderik izango. EAPk ekidin egin du Fidesz alderdi kontserbadore hungariarra kanporatzeko erabakia, baina haren jarduna zainduko duen hirukoa izendatu du. Herman Van Rompuy Belgikako lehen ministro ohiak, Hans-Gert Pottering CDUko agintaria eta Wolfgang Schussel Austriako kantziler ohiak gertutik jarraituko ditu Orbanen alderdiaren erabakiak.

Erabakia EAPren batzar politikoan hartu dute. Fideszi eztabaidetan parte hartzeko eskubidea etetearen alde bozkatu dute 190 kidek eta aurka bozkatu dute hiruk.

Orbanen alderdiak Europako Batasunaren eta Jean-Claude Juncker Europako Batzordeko presidentearen kontrako kanpaina egin du. Orbanek leporatu die etorkinei eta iheslariei Europan sartzeko aukera erraztea.

Batzar politikoan gaiari buruz eztabaidatzea eskatu dute bederatzi herrialdetako EAPko ordezkariek, eta Fidesz EAPtik kanporatzea eskatu dute hainbatek. Azkenean, baina, erabaki hori saihestu du EAPk.


Ondarroako Kresala kultur elkarteak argazkiak batuko ditu 50. urteurrena dela eta

Argazkiak eskaneatzen egongo dira otsailaren 19tik martxoaren 18ra, barikuero, 18:00etatik 19:00etara, Kofradia Zaharreko 3. pisuan. Eskaneatu ostean, momentuan emango dituzte bueltan. Aurten, Kresala Kultur Elkarteak 50 urte bete ditu, eta arrazoi horregatik, argazki bilduma egin nahi du. Bide batez, bandan ibilitakoak batu nahi ditu. Apirilaren 8an, 19:30ean, Unanue Udal Musika Eskolan elkartuko dira.

Kresala Kultur Elkarteko dantzariak